text:
Hindistanyň polisiýasy şweýsariýaly bir turist aýalyň öz adamsy bilen welosipedli syýahat edip ýören wagty bu ýurduň bir oba ýerinde toparlaýyn jynsy taýdan zorlanandygyny mälim etdi.
Hindistanyň merkezindäki Madhýa Pradeş ştatynyň polisiýasy bu wakada anna güni giçlik elleri taýakly ýedi-sekiz sany erkek kişiniň bu är-aýala hüjüm edendiklerini aýdýar.
Polisiýanyň maglumatyna görä, hüjüm edenler bu aýalyň adamsynyň elini-aýagyny daňyp, onuň 39 ýaşly aýalyny-da toparlaýyn jynsy taýdan zorlapdyrlar. Bu wakada hüjümçiler şweýsariýaly är-aýalyň puluny, noutbuk kompýuterini we mobil telefonlaryny-da alyp gidipdirler.
Maglumata görä, şweýsariýaly är-aýal Hindistanyň Orçha şäherinden Agradaky Täç-Mahal mawzoleýine tarap welosipedli barýan ekenler. Olar ýolda bir tokaýlykda düşlänlerinde, olara şeýle hüjüm edilipdir.
Derňew alnyp barylýar
Ýerli polisiýa edarasynyň ofiseri häzirki wagt bu ejir çeken är-aýalyň medisina barlaglaryndan geçmekleri üçin klinika ýollanandygyny we bu bolan waka boýunça derňew işleriniň alnyp barylýandygyny aýtdy.
Şenbe güni Hindistanyň telewideniýesi bu wakanyň bolan ýerinde, tokaýlykda polisiýa işgärleriniň bir toparynyň gözleg we derňew işlerini alyp barýandyklaryny görkezdi. Şeýle hem, telewideniýe polisiýanyň eýýäm bu waka boýunça onlarça adamy saklap, olary sorag edendiklerini habar berdi.
Ýakynda, geçen ýylyň dekabrynda Nýu-Deli şäherinde 23 ýaşly bir ýerli student gyzyň toparlaýyn jynsy taýdan zorlanmagy we onuň ölümi bilen baglanyşykly waka jemgyýetçilik gazar-gazabynyň möwç almagyna sebäp bolupdy.
Şol wakadan bäri Hindistanyň dürli ýerlerinde aýal-gyzlara garşy zorluklaryň ýaýramagyna ýol berýän adatlara we tendensiýalara garşy protest bildirilip, köpsanly demonstrasiýalar geçirildi.


c: text/html

text:
Şu gün daňdan Täjigistanyň paýtagty Duşenbedäki gijeki klublaryň birinde ýüze çykan partlamada azyndan 7 adam ýaralandy.
Täjigistanyň Howpsuzlyk gullugynyň resmileri bu partlamanyň stoluň astynda goýlan bir partlaýyjy enjamyň partlamagy netijesinde ýüze çykandygyny mälim etdiler.
Bu wakanyň öňýany, geçen hepdäniň anna güni ýurduň Hojent şäherinde hem janyndan geçen bir hüjümçiniň amala aşyran partlamasynda 2 sany polisiýa işgäri ölüp, 20-den gowrak adam ýaralanypdy.
Ýöne ýurduň organ işgärleri bu iki wakanyň arasynda baglanyşyk ýokdur diýip hasaplaýandyklaryny aýtdylar.

robotstxt: allowed

filter: keep


text:
Orsýetiň paýtagty Moskwada 28-nji iýunda açylyp, 3-nji iýula çenli dowam edýän ýubileý sergisi Garaşsyz Döwletleriň Arkalaşygynyň 20 ýyllygyna bagyşlanýar. 2005-nji ýyldan bäri GDA-nyň assosirlenen agzasy bolan Türkmenistan hem bu çärä gatnaşýar.
“GDA-nyň 20 ýyllygy: täze gözýetimlere tarap” atly döwletara sergisiniň gidişinde ykdysady duşuşyklar we medeni çäreler hem geçirilýär. Olaryň arasynda 29-njy iýunda Türkmenistanyň güni geçirildi.
Türkmenistanyň güni GDA-nyň ýubileý sergisiniň ikinji gününe gabat geldi. Moskwanyň öňki WDNH, hazirki WWS, ýagny Bütinorsýet sergi merkezi atly sergi kompleksiniň 75-nji pawilýony döwletara sergisine baranlary türkmen aýdymçylarynyň konserti bilen garşylady.
19 ýyl mundan öň Türkmenistandan göçüp gaýdan Larisa Dobrýakowa Azatlyk Raidosy bilen söhbetdeş boldy. Ol Türkmenistany oz watany diýip atlandyryp, türkmen aydymlarynyň özüni tolgundyrýanlygyny aýtdy.
Sergä baranlar GDA-nyň ýubileý sergisindäki Türkmenistanyň ekspozisiýasynda dokma-senagat önümleriniň nusgalaryna, halylara we saý-seplere has köp üns berdiler. Türkmen kärhanalarynyň we hususy telekeçileriniň köpçülige teklip edýän dokma-senagat önümleri we elde işlenen harytlary gowy hili we bahasynyň arzanlygy bilen tapawutlanýar.
Azatlyk Radiosy bilen ikiçak söhbetdeş bolan telekeçiler harytlarynyň zähmetine garanda arzan bahadan satylmagyna harytlary alyjylara ýetirmek meselesindäki kynçylygyň sebäp bolýanlygyny aýtdylar.
Keteniden tikilen ýaglygy satyn alan Natalýa serginiň we Türkmenistandan getirilen önümleriň özünde galdyran täsiri barada Azatlyk Radiosyna şeýle diýdi: “Bu sergi halklar arasyndaky dostlugy dikeltmäge mümkinçilik döredýän seýrek bir wakadyr. Türkmen harytlary barada aýdylanda bolsa, şunça owadan zatlaryň kiçijik bir ýerde jemlenmegi mümkindir diýip, men oň hiç pikir etmeýärdim”.
Dürli çäreler geçirildi
Nebit-gaz pudagy we Awaza milli syýahat zonasy barada maglumat berýän stendler Türkmenistanyň ekspozisiýasynyň uly bölegini eýeledi. Milli neşir önümleriniň arasynda bolsa Türkmenistanyň prezidentiniň kitaplary we çagalar uçin kitaplar agdyklyk edýär.
Günüň başynda türkmen aýdymçylarynyň döredijiligi bilen başlanan konsert GDA-nyň beýleki agza ýurtlarynyň aydym-sazlary bilen dowam etdirildi.
GDA-nyň ýubileý sergisiniň çäginde medeni çarelerden başga ykdysady we biznes çereleri, şol sanda guramanyň ykdysady geňeşiniň 50-nji maslahaty geçirildi.
Guramaçylaryň sözlerine görä, ýubileý çäreleriň maksady gurama agza döwletleriniň döwre laýyk we inwestisiýalara gönükdirilen pozitiw imijini döretmekden we halkara hyzmatdaşlygy ösdürmekden ybarat.
GDA guramasynyň ýubileý çärelerine Merkezi Aziýa döwletlerinden diňe Özbegistan gatnaşmaýar.


text:
Ýaponlar, halk pähimlerinden çen tutulsa, adamyň "rowaçlyk gazanmazlygynyň sebäbini synanyşmazlykda" görýärler. "Eger sen synanyşsaň, üstünlik gazanmagyň mümkin, eger synanyşmasaň, üstünlik gazanmarsyň, bu hemme zatda şeýle" diýip, ýapon pähiminde aýdylýar.
Şeýle-de olar gaýtalanýan şowsuzlygyň rowaçlyga eltýändigini aýdýarlar. Türkmen aga "Ýykylan göreşden doýmaz" diýýän bolsa, ýaponlar "Ýedi gezek ýykyl, sekiz gezek dikel" diýýärler. Azatlygyň okyjylaryna bu penşenbede ýapon atalar sözleriniň terjimesinden kiçijik bir çemen hödürlemegi makul bildik.
Ýapon pähimleri
Biz ýeňişden az, ýeňlişden köp sapak alýarys.
Ýüregiň gözel bolsa, hemme zat gözel görner.
Eger sen hemme zada düşünen bolsaň, saňa nädogry maglumat berlendir.
Çözüp bolýan mesele üçin ynjalykdan gaçma, çözüp bolmaýan mesele üçin bimaza bolma.
Gidýäni saklama, geleni kowma.
Adamlar özlerinden pul dilände, hudaýlar diňe gülýär.
Kapasa owadan guş gabalar.
Erbediň dosty bolandan gowy adamyň duşmany bolan ýagşy.
Eger adamyň gylyk-häsiýetinden baş çykaryp bilmeseň, onda onuň dostlaryna seret.
Adaty adamlar bolmasa, beýiklerem bolmaz.
Çyny bilen ýokary galmak isleýän basgançak oýlap tapar.
Är-aýal el bilen göz ýaly bolmaly: el agyrsa, gözden ýaş geler, gözden ýaş gelse, el ony sylar.
Gün ne sagy, ne-de soly biler. Gün kimdir birini gyzdyraýyn diýip nur saçmaz. Özüni tapan güne meňzär.
Deňiz kiçijik derýalara seňrigini ýygyrmaýandygy üçin beýikdir.
Içýän çakyryň zyýanyny, içmeýän bolsa peýdasyny bilmez.
Ömrüňde bir gezek gerek bolsa-da, gylyjy hemişe götermeli.
Owadan güller gowy hasyl getirmez.
Gaýgy-gamy, ýyrtyk köýnek ýaly, öýde goýmaly.
Düşekde ýatan büdremez.
Bir ýagşy söz gyşyň üç aýyny maýladyp biler.
Samsyk bilen dälä ýol ber.
Şahanyň suratyny çekýärkäň ýeliň dem alşyny eşitmek gerek.
Adama şübhelenmezden öň, ýedi gezek barla.
Eliňden geleniniň ählisini et, galanyny ykbala goý.
Adatdan daşary dogruçyllyk akmaklyga golaýdyr.
Gülünýän öýe bagt geler.
Ýeňiş garşydaşyndan ýarym sagat artyk çydana ýeter.
Ýapragyň gark bolup, daşyň ýüzýän wagtam bolýar.
Güler ýüzden ok geçmez.
Sowuk çaýa, sowuk tüwä çydap bolar, emma sowuk garaýyş bilen sowuk sözlere çydamak kyn.
Soramak - bir minutlyk utanç, bilmezlik - ömürlik.
Ýaramaz ussanyň elinden hiç wagt gowy küýze çykmaz.
Çuň derýalar sessiz akýar.


text:
Prezident Almazbek Atambaýew Gyrgyzystanyň konstitusiýasynyň käbir bölekleriniň “ýurduň garaşsyzlygyna zeper” ýetirýändigini aýtdy we oňa düzedişleriň girizilmelidigini belledi.
Orsýetiň Interfaks täzelikler agentliginiň 5-nji maýda çap eden interwýusynda Atambaýew “maddalar mümkin boldugyndan ir düzedilmeli” diýdi.
Atambaýew bu çykyşyny öz kömekçisi Busurmankul Taabaldiýewiň BMG-niň Adam hukuklary boýunça komissiýasynyň (UNCHR) adam hukuklaryny goraýjy aktiwist Azimjan Askarow baradaky çagyryşyny tankytlamagynyň yzýany etdi.
Taabaldiýew UNCHR-iň çagyryşyny Gyrgyzystanyň içerki işlerine goşulyşmaklyk diýip atlandyrdy.
Gyrgyzystanyň konstitusiýasy ýurduň raýatlaryna öz hukuklaryny goramak üçin halkara sudlaryna ýüz tutmaga mümkinçilik berýär we gyrgyz häkimiýetlerinden halkara institutlarynyň kararyny berjaý etmegi talap edýär.


text:
Türkmenistanyň orta mekdepleriniň täze okuw ýyly üçin okuw meýilnamasy 24-nji awgustda - wagtyndan 15 gün gijigip, “Mugallymlar gazetinde” çap edildi. Orta mekdepleriň okuw meýilnamasynyň has giç hem öňki ýyllardan üýtgeşik düzülendigi üçin, Türkmenistanyň orta mekdeplerinde mugallymlaryň geçen ýylky okuw meýilnamasy esasynda paýlanan hepdelik iş ýüklerini bütinleý täzeden söküp, mekdep ýolbaşçylary mugallymlara gaýtadan paýlamaly boldular.
Mary şäherinden özüni Berdimyrat Nyýazlyýew diýip tanadan, Türkmenistanyň halk mugallymy: “Şu ýyl düzülen täze okuw meýilnamasynda Baş Kanunymyzda döwlet dilidigi kepillendirilýän türkmen dilimiziň 2-nji, 6-njy synpa çenli hepdede bir sagat azaldylyp, “Ruhnamanyň” şu okuw ýylynda hem saklanyp galmagy mugallymlaryň lapyny keç etdi. Esasy sapaklaryň biri hasaplanýan matematikanyň 4-5-6-njy synplarda hem hepdede bir sagat kemeldilmegi örän gynandyryjydyr. Sebäbi 2002-nji ýylda-da türkmen dili we matematika sapaklary hepdede bir sagat gysgaldylyp, şol dersleriň ýerine “Ruhnama” girizilipdi. Şeýlelikde, halkyň ene dili hem matematika sapagy halkara ülňülerinden hepdede iki sagat az okadylýar. Bu bolsa Türkmenistanyň mekdep okuwçylarynyň esasy binýatlyk bilimleri ýeterlik özleşdirip bilmejekdigini aňladýar” diýip, şu okuw ýylynyň meýilnamasy hakynda garaýşyny beýan etdi.
Orta mekdepleriň okuw meýilnamasynyň ýylda üýtgedilip durulmagy okuw gollanmalarynyň-kitaplaryň gaýtadan çap edilmelidigini aňladýar. Mysal üçin, 4-5-nji synplarda okadylýan türkmen dili we matematika kitaby öňki ýyllardaky - hepdede alty sagat okadylýan düzgüne laýyklanan temalary öz içine alyp çap edilipdi. Ýöne agzalan sapaklaryň hepdede bir sagat kemeldilmegi bilen, öňki çap edilen kitaplardaky temalar okadyljak sagatlardan has köp bolýar, haýsy temany birleşdirip geçmeli, haýsy temany okuwçynyň özbaşdak öwrenmegi üçin tabşyrmaly - bu zatlar bolsa düşnüksizligine galýar.
Gaýtadan we gyssagarada
Gysgaldylan okuw programalaryna laýyklykda, türkmen dili hem matematika sapaklary boýunça okuw kitaplarynyň çap edilmezligi mugalymlaryň işini has-da kynlaşdyrýar, okuwçylaryň düşünjelerini bolsa bulaşyklyga salýar. Gysgaldylan ýa artdyrylan okuw sapaklarynyň ýyllyk meýilnamasyny mugallymlar gaýtadan ýazmaly. Has dogrusy, okuw sapaklary kemelen matematika, türkmen dili, artdyrylan iňlis dili, bedenterbiýe informatika we informasiýa tehnologiýalary sapaklaryny okadýan mugallymlar ýyllyk okuw meýilnamalaryny gyssagarada gaýtadan ýazyp ýetişmezden, okuwçylara sapak berip başlamaly bolarlar. Bu bolsa ýaragsyz urşa barýan esger ýaly bir zatdyr.
Elbetde, Türkmenistanyň orta mekdepleriniň okuw programmalaryny halkara ülňülerine laýyklykda kämilleşdirmek gerek. Munuň üçin tejribeli mugallymlaryň, bilim işgärleriniň pikirlerine esaslanmaly, ösen Ýewropa döwletleriniň bilim sistemasyny öwrenip, mümkin bolan derejede şolardan nusga almaly. Şeýle edilende, her ýyl bilim emeldarlarynyň kabinetde gelen netijesine görä, orta mekdepleriň okuw programmalarynyň üýtgedilmegine zerurlyk bolmazdy. Her ýyl okuw programmalarynyň çalşyrylyp durulmazlygy üçin, ussat mugallymlaryň maslahatlary esasynda mümkin bolan okuw programmalaryny düzmek boýunça pedagoglaryň gurultaýyny çagyryp, okuw programmalary halkara ülňülerine laýyklykda düzülse, ýurdumyzyňam, halkymyzyňam bähbidine bolardy.
Mysal üçin, “Ýaşaýyş, durmuş esaslary” sapagynyň anyk düzgünleşdirilen temasynyň bolmazdan okadylmagy bu sapagy okadýan mugallymlary örän kyn ýagdaýda goýýar. Asla häzir çem gelen mugallymyň okadýan, tema yzygiderliligi, bütewiligi bolmadyk “Ýaşaýyş, durmuş esaslary” hem-de “Ruhnama” sapaklary ýatyrylyp, ýokary synplarda “Anatomiýa” sapagy girizilse, halkara bilim ülňülerine laýyk bolardy.
Umuman, meniň bilen söhbetdeş bolan mugallymlar 2011-nji, 2012-nji okuw ýylynda orta mekdepleriň okuw meýilnamasynyň ýyllarboýy toplanan pedagogik tejribä ters gelýändigi üçin, prezidentiň 1-nji sentýabrdan güýje girjek okuw meýilnamasyny ýatyryp, tejribeli pedagoglaryň pikiri esasynda täze okuw meýilnamasynyň düzülmegini isleýärler. Şeýle edilse, mekdep okuwçylarymyzyň halkara ülňülerine laýyklykda bilim almagy kepillendirilerdi we her ýyl okuw meýilnamasyny gaýtadan çap etmek zerurlygy-da öz-özünden ortadan aýrylardy.
Döwletmyrat Ýazgulyýew türkmenistanly garaşsyz žurnalist, synçy. Blogdaky pikirler we maglumatlar awtoryň özüne degişli.


text:
Owganystanyň gündogaryndaky Nangarhar welaýatynda iki sany bombanyň partladylmagy netijesinde azyndan üç asuda raýat öldi we 10 sanysy hem ýaralandy. Bu barada owgan resmileri habar berýär.
Welaýatyň Açin etrabynyň ýolbaşçysy Rahman Momandyň sözlerine görä, partlama penşenbe güni ýüze çykypdyr. Ol bombalaryň biriniň ulagda, beýlekisiniň bolsa ýoluň kenaryna düşelmegi netijesinde partladylandygyny sözüne goşdy.
Bu hüjümleriň jogapkärçiligini henize çenli hiç bir topar öz üstüne almady.
Söweşijiler tarapyndan ýoluň kenaryna düşelen bombalar owgan raýatlarynyň heläk bolmagyna sebäp bolýan esasy sebäpleriň biridir.


text:
Owgan resmisi günorta Owganystanda «Talyban» jeňçileriniň aýry-aýry hüjümlerinde azyndan 8 polisiýa ofiseriniň öldürilendigini aýdýar.
Polkownik Asadullah Ensafi, Gazni welaýatynyň polisiýa başlygynyň orunbasary 29-njy awgustda welaýatyň Andar we Garabag etraplaryndaky polisiýa nokatlaryna edilen hüjümlerde 15 sany polisiýa ofiseriniň ýaraly bolandygyny hem habar berdi.
«Talyban» 28-nji awgustda edilen hüjümleriň jogapkärçiligini öz boýnuna aldy.
Synçylar pitneçileriň soňky wagtlar polisiýa nokatlaryny nyşana alyp, bir topar adamy öldürendiklerini aýdýarlar.
Ensafi owgan howa güýçleriniň 28-nji awgustda Gazniniň paýtagtynda 16 jeňçini öldürip, 17 jeňçini bolsa ýaralandygyny aýtdy.


text:
Birleşen Ştatlar we Fransiýa Siriýa hökümetine diýilýän himiki ýarag hüjümi üçin harby zarbalaryň urulmagyna berilýän halkara goldawynyň barha ýokarlanýandygyny aýdýarlar.
Döwlet sekretary Jon Kerri Parižde çykyp gürläp, harby herekete goşuljak ýurtlaryň sanynyň artandygyny aýtdy.
Fransiýa şu wagta çenli özüniň Waşingtonyň harby operasiýasyna goşulyp biljegini açyk aýdan ýeke-täk ýurtdy.
Açyk we berk gaýtawul
Biraz öň Ýewropa Bileleşiginiň daşary işler ministrleri Siriýanyň hökümetini 21-nji awgustda edildi diýilýän himiki hüjümde günäläp, "açyk we berk gaýtawul" berilmegine çagyrdy.
Emma bu beýanatda harby çäre görülmegi açyk-aýdyň goldanylmaýar. Şeýle-de onda BMG-niň ýarag inspektorlary öz derňewleriniň netijelerini habar berýänçä hiç gaýtawulyň berilmeli däldigi aýdylýar.
Fransiýanyň prezidenti Fransua Olland BMG-niň hasabatynyň indiki hepdäniň içinde taýýar bolmagyna garaşýandygyny aýtdy.
Waşington Damaskyň etegine zarin gazy bilen edilen hüjümde 1400-den gowrak adamyň öldürilendigini aýdýar.
Siriýanyň hökümeti bu hüjümi özüniň amala aşyrandygyny ret etdi we bu işde pitneçi güýçleri günäledi, ýagny olaryň muny üçünji ýyla giren konflikte Günbataryň harby interwensiýasyny çekmek üçin edendigini aýtdy.
100 ýyl bäri gadagan ýaraglar
Kerri öz çykyşynda Siriýanyň prezidenti Başar al-Assady nasist diktatory Adolf Hitlere we Yragyň diktatory Saddam Huseýine deňedi. Bu diktatorlaryň ikisem himiki ýaraglaryň ulanylmagynda günäkär bolupdy.
"Bular dünýäniň tas 100 ýyl bäri ulanylmagyny gadagan eden himiki ýaraglary. Olary uruş mahalynda, (Siriýanyň prezidenti) Başar al-Assada çenli, diňe Adolf Hitler bilen Saddam Huseýin ulandy."
Siriýa, diýilýän himiki hüjümiň pidalary. Ekrandan alnan surat
Şeýle-de Kerri, eger Siriýanyň hökümetine garşy çäre görülmese, terorçylaryň himiki ýaraglary ele geçirip, ahyrynda olary Günbatara garşy hem ulanmaklarynyň ahmaldygyny duýdurdy.
Fransiýanyň daşary işler ministri Laurent Fabius Kerri bilen bile çykyş edip, Siriýanyň hökümetine garşy hereket edilmegini goldaýanlaryň barha köpelýändigini aýtdy.
Fabius Sekizler topary ýurtlarynyň Orsýetden başgasynyň, 20-ler toparynyň 12 agzasy bilen, Siriýanyň hökümetine berk gaýtawul berilmegini goldaýandygyny aýtdy.
Waşingtondaky ikirjiňlenmeler
Kerriniň Ýewropa sapary Birleşen Ştatlaryň Kongresinde Siriýa harby zarba urmak çäresiniň ara alnyp maslahatlaşyljak hepdesiniň öňüsyrasyna gabat geldi.
Prezident Barak Obama kanun çykaryjylaryň güýç ulanylmagyna ygtyýar berýän rezolýusiýany tassyklamaklaryny sorady we ses berişligiň şu hepde bolmagyna garaşylýar.
Emma Waşingtonda bu rezolýusiýanyň kabul edilmegi üçin ýeterlik goldaw alyp biljegi belli däl.
Bu zarba baradaky şübhelerini beýan eden kanun çykaryjylar Birleşen Ştatlaryň uzak wagtlyk konflikte çekilmeginden, şeýle-de bu operasiýanyň oppozisiýanyň tarapynda söweşýän yslamçy ekstremistleri güýçlendirmeginden alada bildirdiler.
Şenbe güni çykan habarlarda Birleşen Ştatlaryň resmileriniň kanun çykaryjylara diýilýän himiki hüjümiň pidalarynyň, şol sanda çagalaryň elhenç wideoýazgysyny görkezendikleri aýdylýar.
CNN ol wideolaryň käbirini efire berdi, emma olaryň asyl nusgadygyny tassyklap bilmejegini aýtdy. Bu wideolar başda pitneçileriň tarapdarlary tarapyndan internetde goýlupdy.
Obama sişenbe güni zarba urmak çäresine basyş etmek üçin birnäçe interwýu bermeli, telewizion çykyş etmeli.


text:
Şu gün Orsýet bilen Eýranyň daşary işler ministrleri Eýranyň ýadro programmasy bilen baglanyşykly Orsýetiň taýýarlaýan täze taslamasyny ara alyp maslahatlaşmak üçin Moskwada duşuşdylar.
Moskwanyň taýýarlaýan bu taslamasy Tährandan edilýän käbir talaplaryň ýerine ýetirilmeginiň öwezine Birleşen Milletler Guramasynyň ulanyp gelýän sanksiýalarynyň ýeňilleşdirilmegini göz öňünde tutýar.
Şu gün Orsýetiň daşary işler ministri Sergeý Lawrow bilen bu barada geçiren gepleşiklerinden soň eden çykyşynda Eýranyň daşary işler ministri Ali Akbar Salehi Orsýetiň öňe sürýän tekliplerine, umuman, oňyn baha berýändigini aýtdy.
Şeýle hem, ol bu teklipleri Eýranyň içgin öwrenjekdigini belledi.


text:
Pakistanyň prezidenti Kosowa bilen Yslamabadyň arasyndaky gatnaşyklary güýçlendirmek üçin kosowaly we pakistanly kanun çykaryjylaryň, talyplaryň we ýaşlaryň arasynda alyş-çalyş programmalary geçirmäge we hyzmatdaşlyk etmäge çagyryş etdi.
Bu barada Mamnun Husain duşenbe güni Kosowanyň daşary işler ministri Enwer Hodjaý Yslamabada baran mahaly belläp geçdi.
Mamnun “Hodjaýyň sapary iki ýurduň arasyndaky ikitaraplaýyn gatnaşyklary ähli ugurlarda, şol sanda syýasy, ykdysady, söwda, medeniýet we bilim pudaklarynda ösdürmäge mümkinçilik döreder diýip umyt edýärin” diýdi.
Yslamabat Kosowanyň garaşsyzlygyny resmi taýdan 2012-nji ýylyň dekabr aýynda ykrar edipdi.


text:
Şenbe güni Moskwada premýer-ministr Wladimir Putiniň wezipesinden çekilmegine we adalatly saýlawlaryň geçirilmegine çagyryş edilip, uly demonstrasiýa geçirildi.
Bu ýöriş Moskwanyň “Oktýabrskaýa” metrostansiýasyndan başlanyp, şäheriň “Bolotnaýa” atly meýdançasynda tamamlandy. “Adalatly saýlawlar üçin” diýen şygar astynda geçirilen bu demonstrasiýada protestçiler hökümete garşy şygarlar bilen çykyş etdiler.
Demonstrasiýany gurnan oppozision toparlar bu çärä azyndan 120 müň töweregi adamyň gatnaşandygyny yglan etdiler.
Moskwadaky bu demonstrasiýa Orsýetde dekabr aýynda geçirilen parlament saýlawlaryndan soň gurnalan uly gerimdäki üçünji demonstrasiýadyr.


text:
Maý aýynyň başyndan bäri Aşgabat bilen Gökdepe aralygyndaky obalara gatnaýan hususy mikroawtobus taksileriň gatnawy ýatyryldy. Paýtagtyň “Teke bazarynyň” golaýyndaky şäheriň daşyna gidýän mikroawtobuslaryň durýan duralgasy ozallar hususy taksilerden doly bolan bolsa, bir aýdan gowrak wagt bäri ol boş dur.
"Teke bazaryň" golaýyndaky mikroawtobuslaryň ozalky duralgasy
Bu duralga geljek bolýan mikroawtobuslar duralga goýberilenok. Paýtagtyň töweregindäki obalarda ýaşaýan mikroawtobus sürüjileriň bolsa kireý etmäge asla şähere goýberilmeýändigi aýdylýar.
Şäherara hususy mikroawtobuslar bilen birlikde Aşgabadyň öz içinde-de 10-njy, 13-nji, 22-nji, 32-nji marşrutlar boýunça hereket edýän hususy taksi mikroawtobuslar şäheriň köçelerinden ýitirim boldular. Paýtagtyň içinde kireý edýän mikroawtobuslaryň “Awtokombinat” diýlip atlandyrylýan ýerdäki duralgalary-da gum-gukluk. Öňler şol ýer 10-njy, 13-nji, 32-nji marşrutlar boýunça gatnaýan mikroawtobuslaryň soňky duralgasydy.
Gözegçilik
Hususy mikroawtobus taksilerine garşy girizilen gadagançylyga paýtagtyň köçelerinde gözegçilik edýänler - polisiýanyň ýol gözegçilik gullugynyň inspektorlary. Sürüjileriň aýtmaklaryna görä, olar içi doly adamly mikroawtobuslary saklap, ýolagçylaryň kimlerdigini anyklaýarlar.
Paýtagtyň öňki çäkleriniň daşyndan gelýän mikroawtobuslar bolsa şol çäklerde goýlan polisiýanyň ýol gözegçilik postlarynda barlanylýar. Mikroawtobus sürüjileriniň aýtmaklaryna görä, şähere girýän mikroawtobuslary saklap, eger-de olarda müşderi bar bolsa, müşderilerini düşürdip, sürüjilere garşy degişli çäreleri görýärler.
Bu gadagançylyga boýun bolmadyk sürüjileriň sürüjilik şahadatnamalaryny ellerinden aldyranlary hem bar. Sürüjileriň aýtmaklaryna görä, olaryň käbirleri mikroawtobuslaryny polisiýanyň ýol gözegçilik gullugynyň “jerime duralgasynda” hem goýmaly bolupdyrlar.
Resmi düşündiriş
Türkmenistanyň resmi metbugatynda hususy mikroawtobus taksileriniň işleriniň togtadylýandygy barada ne öňünden duýduryş berildi, ne-de häzire çenli belli bir düşündiriş berildi.
Ýolagçylaryň käbirleri döwlet transportynyň gatnawyndan doly kanagatlanmaýandygyny aýdýarlar.
Emma ýurduň Awtotransport ministrliginiň bir işgäriniň, adynyň tutulmazlyk şerti bilen habar bermegine görä, hususy taksiçileriň lisenziýalary wagtlaýynça togtadylypdyr. Ol bu ädimi hususy mikroawtobus taksileriň işini ygtyýarlandyrmakda käbir özgerişikleri geçirmegi göz öňünde tutulýandygy bilen düşündirdi. Emma mundan artyk takyk bir maglumat bermekden saklandy.
Şol bir wagtda hem Salgyt gullugynda hususy taksiçilik bilen meşgullanýan sürüjilere patentleriň maý aýynyň başyndan bäri berilmeýändigini habar berdiler. “Öň patenti bolanlar täze lisenziýalary alyp, täzeden patent almaly” diýip, Salgyt gullugynda habar berdiler. Şol sebäpden öň lisenziýasy we patenti bolan mikroawtobus taksiçilerine hem işlemäge rugsat berilmeýändigini Salgyt gullugynda aýtdylar.
Ozallar hususy mikroawtobuslarda şäheriň daşyna gatnaýan ýolagçylar indi diňe döwlete degişli marşrut awtobuslaryna münmeli bolýarlar. Emma döwlet awtotransportunyň gatnaw ýygylygy we iş tertibi olary o diýen kanagatlandyryp barmaýar.
“Döwlet awtobuslary sagat 18.00-dan soň işlemeýärler. Irden hem adamlaryň şähere işe gitmeli wagty olara münmek kyn. Mikroawtobuslar bolsa adamlaryň islegi boýunça işleýärdiler” diýip, her gün Gökdepeden paýtagta işlemäge gelýän hususy firmanyň işgäri Aman gürrüň berýär.
Amanyň aýtmagyna görä, öňki Büzmeýin şäheriniň käbir ýaşaýjylary häkimlige baryp, mikroawtobuslaryň işlemegine ýol berilmegini hem sorapdyrlar. Emma häkimlikden “döwlet-jemgyýetçilik transportundan peýdalanyberiň” diýen jogaby alypdyrlar.
Hususy mikroawtobuslarda ýol kireýiniň birneme gymmatdygyna garamazdan, olaryň hyzmatlaryndan peýdalanýanlar ýeterlikdi. Şäher içinde gatnaýan döwlete degişli awtobuslarda ýol kireýiniň bahasy 20 teňňe bolsa, hususy mikroawtobuslarda 40-60 teňňe. Şäheriň daşyna gatnaýan döwlet transportynyň ýol kireýiniň bahasy bolsa 1 manat. Hususy mikroawtobusda bolsa ýol kireý nyrhy marşruta görä, 1-1,60 manat aralygyndady.


text:
Şu gün Hytaý Amerikanyň Birleşen Ştatlarynyň Taýwana ýarag satmak planlary baradaky tankytlaryny has-da güýçlendirdi.
Şu gün Hytaýyň daşary işler ministri Ýang Ýieçi bu barada eden çykyşynda Birleşen Ştatlaryň bu ýarag söwdasy baradaky planynyň Hytaýyň milli howpsuzlygyna urgy bolandygyny hem-de öz ýurdunyň Taýwan bilen barlyşmak ugrundaky tagallalarynyň öňünde uly kynçylyk döredendigini aýtdy.
Hepdäniň şenbe güni Birleşen Ştatlaryň Döwlet departamenti bu ýüze çykan waka sebäpli Hytaýyň Birleşen Ştatlar bilen özara harby alyş-çalyş programmalaryny çäklendirjekdigini yglan etmesine gynanýandygyny mälim etdi.


text:
Soňky goýberilen wideoda Siriýada söweşe gatnaşmaga taýýarlyk görýän jyhadçylardan biri çykyş edýär. Agzalýan adamy maşgala agzalary tanap, häkimiýetleriň ony öýüne dolap getirmeklerini sorap, haýyş bilen olara ýüz tutdular.
Şu aýyň başynda internetde peýda bolan wideoýazgyda
maşgalalary bilen näbelli bir ýerde üýşen onlarça ýaş ýigit görkezilýär.
Wideoýazgyda bir adam kellesine owadan şyrdak geýip, arap dilindi özleriniň “jyhad ýoluny” saýlap alandyklaryny aýdýar. Ol özüni Abu Hafyz Al-Kazahi diýip tanyşdyrýar. Ýöne Gazagystanyň paýtagtynyň eteginde ýerleşýän Maksimowka obasynyň ýaşaýjylarynyň aýtmaklaryna görä, ol adam 27 ýaşly Amanžol Žansengirow ekeni.
Azat Ýewropar/Azatlyk Radiosynyň Gazak gullugy bilen söhbetdeş bolan “jyhadçy” diýilýän adamyň garyndaşlary Žansengirowyň köne suratyny radionyň habarçylaryna görkezipdir. Suratda görkezilen gara penjekli, ak köýnekli we galstukly adam wideodaky ýaragly söweşijä çalaja çalym edýär.
"Hopugyp gitdim"
"Men telewizorda şol wideony görenimde, hopugyp gitdim" diýip, Amanžolyň özünden kiçi jigisi Kaýrat Žansengirow gürrüň berýär. Ol agasy bilen mundan alty aý ozal telefonda gepleşen ekeni.
Telefon gürrüňdeşliginde Amanžol garyndaşlaryna oglunyň bolandygyny we iki ýylyň içinde ýurda dolanjakdygyny aýdan ekeni. Onuň garyndaşlary özlerine edilen telefon jaňy Türkiýeden edilendir diýip pikir edipdirler.
Kaýrat Žansengirow agasy Amanžolyň Astana uniwersitetiniň “önümçiligi dolandyryş fakultetini” tamamlandygyny aýdýar. Ýöne, muňa garamazdan, ol hiç haçan öz ugrundan işlemändir. Muňa derek Amanžol ujypsyz aýlygy bolan işlerde zähmet çekipdir.
Amanžol Almatydan gideninde onuň garyndaşlary ol syýahatçylyk firmasynda iş tapandyr diýip pikir edipdirler we daşary ýurtlara yzygiderli syýahat etmeli bolýan käri tapandyr diýip çaklapdyrlar.
Kaýrat Žansengirow: “Amanžol bize syýahat edýän islendik ýurdunda firma tarapyndan oňa jaý üpjinçiligi, aýlyk tölegi we zerur bolan pul serişdesi berilýär diýip aýdypdy. Ol hiç haçan Astanada ýa-da Almatyda jaý satyn almady, haçan görseň kireýine berilýän jaýlarda ýaşaýardy” diýip, ol gürrüň berýär.
“Jyhadçylar”
Agzalýan wideonyň mediada peýda bolmagynyň yz ýany bilen Astanadaky häkimiýetler wideoýazgyny ilik-düwme seljerýändiklerini we güman edilýän gazak “jyhadçylarynyň”, hakykatdanam, Gazagystanyň raýatydygyny ýa-da däldigini anyklamak isleýändiklerini aýdyp, çykyş edipdiler.
Azat Ýewropa/Azatlyk Radiosynyň Gazak gullugyna ýurduň Milli howpsuzlyk komitetiniň işgärleriniň ýazmaça beren jogabynda gazak raýatlarynyň daşary ýurtlarda söweşe gatnaşýandygyndan özleriniň habarlydygy we söweşiji raýatlary ýurda getirmek üçin işleriň alnyp barylýandygy aýdylýar.
Howpsuzlyk komiteti Žansengirow barada ýa-da bolmasa onuň garyndaşlarynyň öňe sürýän meseleleri barada hiç zat aýtmady.
Kaýrat Žansengirow öz agasyny wideoda gören badyna derhal onuň maşgala agzalarynyň gazak häkimiýetleri bilen habarlaşandygyny we Amanžoly hem-de onuň ýaşajyk aýalyny yzyna getirmekleri üçin haýyş bilen ýüz tutandyklaryny aýtdy.
Azat Ýewropa/Azatlyk Radiosy wideonyň hakykylygyny ýa-da däldigini, şeýle hem onuň nirede düşürilendigini anyklap bilmedi.
Siriýanyň prezidenti Başar al-Assadyň goşunlary bilen gozgalaňçy güýçleriň arasynda eýýäm iki ýyldan hem köp wagt bäri dowam edýän graždanlyk urşuna dünýäniň dürli künjeginden adamlaryň baryp goşulýandygy aýdylýar.


text:
Gündogar Owganystanda sport meýdanynda ýaragly hüjümçileriň amala aşyran ok atyşygynda bäş adam heläk boldy. Regionyň metbugat wekili Sarhadii Zhouak bu hüjümiň penşenbe güni Laghman welaýatynyň Alinghar etrabynda bolandygyny aýtdy. Hüjümçiler gaçypdyr. Hüjümiň jogapkärçiligini hiç kim öz üstüne almandyr, emma resmiler “Talyban” hereketini aýyplaýarlar.
“Talyban” Owganystany dolandyran döwründe sporty we köpçülikleýin çäreleri berk çäklendiripdi. Owganystanyň prezidenti Hamid Karzaý hüjümi ýazgaryp beýannama ýaýratdy.
Geçen hepdede günorta Gandagar welaýatynda futbol meýdançasyna raketa düşüp, bir ýaş adam wepat bolupdy. Bu raketanyň “Talyban” tarapyndan atylandygy çak edilýär.
Şol bir wagtda-da, günorta Helmand welaýatynda polisiýa öldürilen žurnalist Noor Ahmad Nooriniň jesediniň penşenbe güni gije tapylandygyny habar berdi. Busd Radiosynda işlän 30 ýaşly Noori şol gün irden ogurlanypdy.


text:
Penşenbe güni geçirilen iş maslahatynda prezident G.Berdimuhamedow Türkmenistanyň turizm we sport baradaky Döwlet komitetiniň başlygy Ferhat Arjanowy işinde goýberen düýpli kemçilikleri üçin wezipesinden boşatdy.
Prezident ýurtda sporty ösdürmek boýunça ähli zerur şertleriň döredilýändigine garamazdan, türkmenistanly sportsmenleriň abraýly halkara ýaryşlarynda baýrakly orunlara mynasyp bolmaýandyklaryny aýdyp, bu ýagdaýy tankyt etdi.
Ol şunuň bilen baglanyşykly ýakynda Londonda geçen tomusky olimpiýa oýunlarynda türkmenistanly sportsmenleriň örän pes netijeleri görkezendiklerini belledi. Ol şu ýylyň birinji ýarymynda turizm we sport pudagyna goýberilen serişdeleriň-de 36 prosentiniň asla ulanylmandygyny aýtdy.
Şu maslahatyň barşynda-da, prezident G.Berdimuhamedow ýurduň sportuny has netijeli ösdürmek maksady bilen, Türkmenistanyň turizm we sport baradaky Döwlet komitetini ýatyryp, onuň bazasynda aýratyn Döwlet sport komitetini döretmek baradaky permana gol çekdi.


text:
Russiýanyň Demirgazyk Kawkaz respublikasy Dagystanda güýçli partladyjy serişdeli iki ýaragly adam öldürildi. Bu barada Russiýanyň resmileri habar berýär.
Milli anti-terrorist komitetiň metbugat wekiliniň habar bermegine görä, ýaragly iki adam Hasawýurduň Winsowhoz etrabyndaky barlag nokadynda polisiýa ulagy saklamaga synanyşanda öldürilipdir.
Şonda ulagdaky ýolagçylar polisiýa ofiserlerine ýaragdan ot açypdyr we wakada ýurduň Içeri işler ministrliginiň goşunynyň bir agzasy ýaralanypdyr.
Ulagda heläk bolan adamlaryň şahsyýeti henize çenli anyklanmady. Ulagda içi bomba ýasamak üçin ulanylýan partlaýjy maddalardan we serişdelerden, şeýle-de ýaraglardan we ok-däriden doly iki konteýner tapylypdyr.
Dagystan yslamçy ekstremizm bilen ilteşikli ýowuzlyklardan we guramaçylykly jenaýatlardan ençeme ýyl bäri ejir çekip gelýär.


text:
Täze ýyl baýramçylygynyň tamamlananyna alty gün geçen hem bolsa, paýtagtda bu baýramçylyk bilen bagly köpçülikleýin çäreler dowam edýär. Şol çäreleriň biri-de ýurduň baş arçasynyň ýerleşen ýeri “Älem” dynç alyş merkeziniň öňündäki giň meýdanda geçirilýär.
"Telewideniýede görkezmek"
Soňky günler howanyň sowandygyna garamazdan, açyk meýdandaky arçanyň daşynda aýlanýan ak egin-eşikli çagajyklary görmek bolýar. Paýtagtyň orta mekdepleriniň biriniň mugallymy Aýgülüň aýtmagyna görä, çagalaryň sowuk howada arçanyň ýanyna eltmekden maksat - çagalaryň täze ýyl baýramyny şatlykly garşylaýandygyny telewideniýede görkezmek.
“Olar birnäçe sagatlap, telewideniýä ýazgy edilip bolunýança, sowuk howada durmaly bolýarlar. Arçanyň daşynda aýlanyp ýören çagalary telewideniýä düşürilenden soň olary öýlerine alyp gaýdyp bolýar” diýip, Aýgül gürrüň berýär.
Onuň aýtmagyna görä, Aşgabadyň arçalaryna aýlanmak üçin paýtagtyň mekdepleriniň özboluşly nobaty hem bar. Bu mekdepleriň käbirleri baş arçanyň daşynda aýlanmaga gitseler, beýlekileri Maslahat köşgündäki arçanyň ýanyna gitmeli.
“Maslahat köşgünde ýagdaý gowy. Ol ýerde bu çäre ýapyk zalda geçirilýär. Içi ýyly.” diýip, Aýgül Azatlyk Radiosy bilen söhbetdeşlikde aýtdy.
Talaplar
Mekdep okuwçylarynyň bu baýramçylyk “zyýaratlaryna” gatnaşmaklary üçin käbir düzgünler hem bar. Okuwçylar ak egin-eşikli bolmaly. Munuň üçin okuwçylaryň ene-atalaryndan pul ýygnalandygyny paýtagtyň ýaşaýjysy Annagül aýdýar. Annagülüň 3-nji klas okuwçy gyzy ýurduň baş arçasyna aýlanmaga giden çagalaryň biri.
Annagül bu barada şeýle gürrüň berýär: “Meniň gyzymyň okaýan mekdebinde ene-atalardan pul ýygnalyp, ýörite köpçülikleýin çäreler üçin çaga egin-eşikleri satyn alyndy. Onsoň çärä gitmeli okuwçylar şol egin-eşikleri gezekli-gezegine geýýärler”.
Häzirki gyşky kanikul mugallymlar, döwründe çagalary täze ýyl çärelerine äkitmek üçin, bu çärä gatnaşmaly çagalaryň öňünden salgylaryny we öý telefon nomerlerini belläp alýarlar. Annagül olaryň islendik wagt çärä gitmäge taýyn bolmalydygyny gürrüň berýär.
"Çagalar syrkawlaýar"
Ene-atalaryň käbirleri, sowuk howada bu hili çärelere äkidilensoň, çagalaryň syrkawlaýandyklaryny hem aýdýarlar. Paýtagtyň ýaşaýjysy Bägülüň aýtmagyna görä, onuň ogly 28-nji dekabrda baş arçada Türkmenistanyň prezidentiniň gatnaşmagynda geçirilen çärede sowukda durup, dümewläpdir.
“Oglumyň okaýan klasynyň okuwçylaryny ilki birnäçe günläp bu çäräniň repetisiýasyna äkitdiler. Soňam çäre geçirilýän günem prezident barýança birnäçe sagatlap sowukda garaşypdyrlar. Netijede oglum gyşky kanikulyny dümew bilen geçirmeli boldy” diýip, Bägül gürrüň berýär.
Ýöne, muňa garamazdan, çagalaryň arasynda täze ýyl baýramçylyk çärelerine uly höwes bilen gidýänleri hem az däl. Esasanam täze ýyl sowgadynyň berilmegi olary has-da höweslendirýär.
“Maslahat köşgündäki täze ýyl arçasynda hezil bolýar. Ol ýerde, Aýaz-baba goşgy aýdyp berseň, sowgat berýär” diýip, ady agzalan köşkdäki çäreden gaýdyp barýan 4-nji klas okuwçysy Batyr gürrüň berýär.
Emma täze ýyl sowgady hemme arçalaryň ýanynda berilmeýär. Dynç güni paýtagtyň “Älem” medeni-dynç alyş merkeziniň öňündäki açyk meýdanda sowukda telewideniýä düşürilmäge eltilen çagalar bu çäreden öýlerine elleri boş gaýtdylar.


text:
Birleşen Ştatlaryň harbylary ABŞ-nyň soňky konwoýynyň hem şu gün Yrak serhedinden Kuweýte geçendigini aýtdy. Şunuň bilen Amerikanyň söweş goşunlary Yragy doly terk etdi.
100 çemesi bronly maşynyň, 500 çemesi amerikan esgeri bilen öten agşam Yragyň günorta serhedinden Kuweýte geçendigi habar berildi.
Saddam Hüseýniň režimini agdarmak we köpçülikleýin gyrgyn ýaraglaryny agtaryp tapmak üçin Yraga salnan amerikan esgerleri bu ýurtda dokuz ýyla golaý boldular.
Saddamyň režimi agdaryldy, emma bar diýilýän köpçülikleýin gyrgyn ýaraglary tapylmady.
Urşuň gyzan wagtlary Yrakda 170 müňden gowrak amerikan esgeri, 500-den gowrak harby baza boldy. 2003-nji ýylyň martynda başlan konflikt netijesinde 4 ýarym müňe golaý amerikan esgeri, 100 müňden gowrak yrakly öldürildi.
Bu ýurtda indi Amerianyň diňe tälim bermeli we amerikan ilçihanasyny goramaly esgerleri galdyrylýar.


text:
“Euro 2016” futbol ýaryşy 10-njy iýunda Parižde Fransiýanyň we Rumyniýanyň komandalarynyň arasyndaky duşuşyk bilen başlandy.
90 müň çemesi polisiýa işgäri, esger we hususy howpsuzlyk wekili 10 şäherde bir aýyň dowamynda geçiriljek ýaryşlaryň howpsuzlygyny üpjün ederler.
Fransiýada 2015-nji ýylyň noýabr aýynda Parižde 130 adamyň ölümine sebäp bolan terrorçylykly hüjümlerden soň adatdan daşary ýagdaý saklanýar. “Euro 2016” ýaryşynyň birinji we jemleýji oýunlary Parižde geçiriler.
Howpsuzlyk bilen bagly aladalanmalardan daşary işçileriň protesti bilen bagly howplar hem bar. Sport ýaryşynyň dowamynda iş taşlaýşyň töwekgelçiligi saklanýar.
Fransiýanyň prezidenti Fransua Hollande “ähli zerur çäreleriň” görülendigini aýtdy.
Fransiýa soňky gezek “Euro 2016” futbol ýaryşyny 1984-nji ýylda geçiripdi we ýeňiş gazanypdy.


text:
2:1 hasabynda Türkmenistanyň futbol ýygyndysynyň peýdasyna tamamlanan duşuşykdan soňra Türkmenistanyň ýygyndysynyň baş tälimçisi, Türkmenistanyň at gazanan tälimçisi Amangylyç Koçumow žurnalistleriň sowallaryna jogap berdi.
Sowal: Ilki bilen sizi we siziň üstüňiz bilen milli ýygyndymyzyň ähli agzalaryny gazanylan möhüm ýeňiş bilen gutlaýarys. Siziň bu duşuşykdan soňky pikirleriňizi, garaýyşlaryňyzy bilmek žurnalistler üçin hem, giň janköýerler köpçüligi üçin hem gyzykly.
Jogap: Şeýle uly ýaryşlarda öz ýurduňda, öz janköýerleriň öňünde oýnamagyň jogapkärçiligi diýseň uly. Milli ýygyndymyzyň her bir agzasy bu hakykata örän aýdyň düşünýär. Şonuň üçin hem şu duşuşykda gazanylan uly ýeňşiň ilkinji sebäpkäri milli ýygyndymyzyň belent watançylyk söýgüsidir. Biziň Türkmenistnda geçirilen duşuşyklaryň birinde-de ýeňilmändigimiz, üç ýeňiş gazanandygymyz juda begendiriji.
Şu günki ýeňşiň ýene bir sebäpkäri hem 5-nji noýabrda Birleşen Arap Emirlikleriniň ýygyndysy bilen geçiren ýoldaşlyk duşuşygymyzdyr. Elbetde, şol duşuşykda ýeňildik. Ýöne güýçli garşydaşlar bilen geçirilýän duşuşyklaryň biziň öz mümkinçiliklerimizi kesgitlemäge näderejede ýardam berýändigine şu gün ýene bir ýola göz ýetirdik. Öz derejämiz bilen deňçer ýa-da bizden pes derejeli toparlar, ýygyndylar bilen geçirilen duşuşyklaryň berýän miwesi örän az. Ýöne hernäçe güýçli ýygyndylar bilen duşuşsak, olarda ýeňeli ýa ýeňleli tapawudy ýok, biz oýnuň hili babatda kän zady gazanyp bileris.
Sowal: Ýeňiş gazanyldy. Toparçada-da Oman bilen aramyzy bir utuga çenli ýygyrdyk. Mundan soňky maksatlar barada hem aýdaýsaňyz.
Jogap: Aslynda, biz maksadymyza ýetdik diýen ýaly. Saýlama ýaryş başlamanka, toparçany üçünji orunda tamamlap, Aziýa çempionatynyň nobatdaky saýlama tapgyryna gatnaşmagy maksat edinýärdik. Biz häzir şol makadymyza has ýakyn. Güýçli garşydaşymyz Oman bilen aramyzy bolsa bir utuga çenli ýygyrdyk. Ýöne biziň bir duşuşygymyz, Omanyň ýygyndysynyň bolsa iki duşuşygy galdy.
Sowal: Duşuşykda jemi 8 sany sary kart görkezildi. Şol sanda olaryň ýarysyndan gowragy türkmen futbolçylaryna görkezildi. Hindistanyň ýygyndysy bilen boljak indiki duşuşykda bolsa Ruslan Mingazow, Ahmet Ataýew ýaly esasy düzümiň oýunçylary meýdana çykyp bilmez. Nobatdaky oýun hakda bir pikiriňiz barmy?
Jogap: 29-njy marta çenli entek wagt bar. Biz Ýokary liganyň oýunlaryna ýene-de tomaşa ederis. Üstesine-de ätiýaçdaky futbolçylarymyzyň arasynda hem nobatdaky duşuşyklara gatnaşyp bilmejekleriň ornuny tutup biljek oýunçylarymyz bar. Bu duşuşykda bolsa görkezen yhlasy üçin men hut öz adymdan oglanlaryň ählisine minnetdarlygymy bildirýärin. Milli ýygyndymyzyň bu ýeňşi ýetginjekler ýygyndymyz, kiçi ýaşly ýygyndylarymyz üçin hem görelde bolandyr diýip pikir edýärin. Umuman ýygyndymyzyň ýagdaýy gowy. Oglanlar gitdigiçe tejribe toplaýarlar. Olary geljekde hem ýurdumyzyň abraýy üçin şeýle yhlasly oýunlary orta goýmaga çagyrýaryn.
Pursatdan peýdalanyp, bizi öz ýurdumyzda geçirilen duşuşyklaryň ählisinde goldan janköýerlerimize aýratyn sagbolsun aýdýaryn. Şu günki duşuşykda-da janköýerleriň ajaýyp goldawy bardy. Biz olara minnetdarlygymyzy oýundan soň hem bildikdik welin, köpçülikleýin habar beriş serişdeleriniň üsti bilen ýetirmek isleýäris! Köp-köp sagboluň, hormatly janköýerlerimiz! Siz diňe bir janköýer däl-de, milli ýygyndymyzyň bir parçasysyňyz, biziň 12-nji, 13-nji, 14-nji oýunçylarymyzsyňyz. Geljekki ýyllarda hem sizden şeýle ýokary dereje janköýerlige, muşdaklyga garaşýarys.


text:
Ýemeniň paýtagyt Sanaanyň günortasyndaky Taýez şäherinde demostrantlar bilen howpsuzlyk güýçleriniň arasyndaky çaknyşykdan 2 adam heläk boldy.
Prezident Ali Abdulla Salehiň haýal etmezden wezipeden çekilmegini talap edip, onlarça müň adam demonstrasiýa çykdy.
Paýtagtda bolsa Salehiň tarapdarlarynyň we oňa agrşy çykýanlaryň protestleri dowam etdi.
Geçen şenbe güni Pars aýlagyndaky goňşy döwletleriň araçyllygynda, sud derňewleri bolmazlyk şerti bilen Ýemen häkimiýeti geçiş palyny kabul etdi.
Şoňa laýyklykda Saleh 30 günüň dowamynda häkimiýeti ýurduň wise-prezidentine tabşyrar.
Bu ylalaşygy ähli oppozisiýa tarapdarlary goldap barmaýar. Olar indi Salehiň häkimiýetden çekilmegini iki aýdan gowrak wagt bäri talap edip gelýärler.


text:
Ýekşenbe güni Owganystanyň prezidenti Hamid Karzaý Kabulda eden çykyşynda Talyban toparlarynyň wekilleriniň ABŞ-nyň hökümeti bilen “gündelik” gepleşik alyp barýandygyny öňe sürdi.
Hamid Karzaý talybanlaryň Birleşen Ştatlar bilen öz gepleşiklerini kesendikleri barada geçen ýylky peýda bolan maglumatlara-da garamazdan, gepleşikleriň Pars aýlagy ýurtlarynda we Ýewropa ýurtlarynda geçirilip gelinýändigini aýtdy.
Ol hepdäniň şenbe güni talybanlaryň Kabulda, Owganystanyň Goranmak ministrliginiň binasynyň golaýynda we Host welaýatyndaky polisiýanyň bir barlag punktunyň ýanynda partlama amala aşyrmak arkaly, daşary ýurt güýçleriniň bu ýurtda galmagyna zerurlyk bardygyny görkezmek isleýändiklerini görkezýändigini belledi.
Şenbe güni Owganystanda amala aşyrylan bu iki partlamada jemi 19 adam ölüpdi. Talybanlar bu hüjümleriň jogapkärçiligini öz üstlerine alyp beýanat ýaýratdylar.
“Düýn partlama boldy we ol Talybanyň adyndan amala aşyryldy. Şeýle wakalar hakykat ýüzünde talybanlaryň daşary ýurtlularyň bähbidine garşy däl-de, eýsem olaryň bähbidine hyzmat edýändiklerini görkezýär. Bu partlamalar talybanlaryň daşary ýurt güýçleriniň Owganystandan çykmagyny däl-de, eýsem Owganystanda uzak wagtlap galmagyny isleýändiklerini görkezýär” diýip, prezident Karzaý nygtady.
ABŞ reaksiýa bildirmedi
Hamid Karzaýyň bu eden çykyşyna häzirlikçe Birleşen Ştatlar we beýleki Günbatar ýurtlary hiç hili reaksiýa bildirmediler.
Waşington owgan hökümeti bilen talybanlaryň özara gepleşik geçirmekleri we syýasy barlyşyk prosesini ýola goýmaklary ugrunda tagalla edip gelýändigini aýdýar. Emma ol şu çaka çenli talybanlar bilen özüniň göni gepleşikler geçirýändigini tassyklaýjy hiç hili beýanat etmedi.
Talybanlaryň sözçüsi Zabiullah Mujahid hem Birleşen Ştatlar bilen nähilidir bir gepleşikleriň gaýtadan ýola goýlandygyny inkär etdi we ozalky gepleşikleriň ýatyrlaly bäri bu ugurda nähilidir bir öňegidişligiň bolmandygyny aýtdy.
Hamid Karzaýyň şu beýanat bilen çykyş eden güni onuň Owganystanda saparda ýören ABŞ-nyň goranmak sekretary Çak Heýgel bilen bile Kabulda metbugat konferensiýasynda çykyş etmegine-de garaşylýardy
Ýöne ýekşenbe güni howpsuzlyk ýagdaýy sebäpli bu metbugat konferensiýasynyň ýatyrylandygy yglan edildi.
Öz adynyň tutulmagyny islemedik amerikan resmileri howpsuzlyk baradaky bu aladalaryň anyk näme bilen baglanyşyklydygy barada jemgyýetçilige maglumat bermäge ygtyýarly däldiklerini aýtmak bilen, bu barada anyk maglumat bermekden saklandylar.
Ýöne olar Hamid Karzaý bilen Çak Heýgeliň şahsy ýagdaýda özara duşuşmaklygy planlaşdyrýandyklaryny mälim etdiler. Pentagonyň metbugat sekretary Jorj Little hem Kabuldaky metbugat konferensiýasynyň ýatyrylmagynyň Hamid Karzaýyň eden beýanaty bilen baglanyşykly däldigini aýtdy.


text:
9-njy Maý - Beýik Ýeňiş günüdir!
Uruşda nähili aýylganç wakalaryň bolýandygyny sanamak hökman däl. Uruş - uruş bolýar. Uruşda her hili aýylgançlyklaryň bolýanyna, ol ýerde gowy zadyň bolmaýandygyna ähli adamzat düşünýär.
Uruşlaryň bary hem meňzeş. Olar adam perzentleriniň ömür tanapyny üzýär. Adamlary betbagt edýär.
Biziň üçin «Beýik Watançylyk urşy» diýlip atlandyrylan - Ikinji jahan urşy hem şol döwürdäki watandaşlarymyz üçin öwezini dolup bolmajak betbagtçylyk boldy.
«Gitler Germaniýasy ähtiýalanlyk bilen Sowet Soýuzynyň üstüne çozdy» diýip, taryh sapaklarynda bize öwreden-de bolsalar, soňra okap, hakykaty bilşimize görä, ýurtlary paýlaşmagyň üstünde oňuşman, Stalin bilen Gitleriň bilelikde başlan bu urşy dünýä halklarynyň köpüsiniň başyndan betbagtçylyk bolup indi.
«Halk Watan goragyna gitdi» diýen söze köp türkmenleriň gahary gelýär. «Biz Watan goragyna gitmedik, orsuň Watanynyň goragyna gitdik» diýip, özara sögüşýänlerem bar. Ýöne bu nädogrudyr. Ir-u-giç Gitlerçi goşunlaryň türkmen topragyna hem geljegi ikuçsyzdy.
Ýitgi uly boldy
Garaz, öz Watanymyz üçin gidilenem bolsa, ors Watany üçin gidilenem bolsa, jahana ot beren şol urşa - Ikinji jahan urşuna türkmenlerem gatnaşdylar. 18 ýaşdan 50 ýaş aralygynda bolan erkek kişileriň ählisi urşa alnyp gidildi. Käbir öýlerden 16-17 ýaşly ýetginjekler hem öz islegleri boýunça arza ýazyp, urşa gidipdirler. Kä öýlerden dört-bäş ogul urşa gidip, hiç biri dolanyp gelmändir. Kä kişiniň ýeke ogluny alyp gidipdirler. Ol hem uruşdan dolanmandyr.
Elbetde, uruş meýdany aýylganç meýdan. Ol meýdanda ýa-ha ölmeli, ýa-da el-aýakdan, gözden aýrylmaly. Maýyp-müjrip bolmaly. Gitse-gelmez ýurdy ýaly, ol ýerden aman dolanma ýok.
Biz mydama urşa gidenler, uruşdan dolanmadyklar hem-de ol ýerden maýyp-müjrip bolup gelenler hakda gürrüň edýäris. Urşa gitmeseler-de, tylda galanlaryň ýagdaýy hem uruş meýdanynda bolanlaryňkydan kem bolmandy. Açlyk, keselçilik, munuň-da üstesine, halk hojalygyny ýöretmek - ekinleri ekmek, ýygnamak, goşuny azyk önümleri bilen üpjün etmek - ine, uruş ýyllarynda aýallaryň başyna-da şeýle işler galypdy. Olar zawod-fabriklerem ýöredipdiler, pagtadyr bugdaý, gök hem bakja önümlerinem ýetişdiripdiler, çagalara-da seredipdiler. Agyr-agyr kesekleri arkalaryna göterip, täze pagta meýdanlaryny açypdylar. Un zawodlarynda halta-halta unlary eginleri bilen çekipdiler.
Açlykdan ölenler-de kän bolupdy. Ýedi-sekiz, on iki ýaşly çagalary ýap gazmak, pagta ýygmak ýaly işlere äkidipdiler. Ol aýylganç ýyllarda ilatyň jebir çekmedik bölegi ýok. Erkekler-de, aýallar-da, çagalarda jebir çekdiler. Uruşdan soňky ýyllar obalarda däli aýallar köpdi. Olar uruşdan gelmedik ogullarynyň aýralygyna çydap bilmän, akyly üýtgän enelerdi.
Faşizm ýeňildi, başizm ýeňdirenok
Bu jebirler näme üçin çekildi? Atalar «Nesillerimizi goralyň. Duşmanyň aýagyny sekdirmesek, nesillerimiz Watanda arkaýyn ýaşarlar» diýip, urşa gitdiler. Enelerimiz «Çagalarymyz bagtly ýaşasyn» diýip, uruş ýyllarynyň betbagtçylyklarynda ömürlerini kül etdiler. Atalarymyz söweş meýdanynda jan berende: «Nemes faşistlerini ýeňsek, çagalarymyz yzymyzda bagtly ýaşarlar» diýip, jan berdiler.
Urşa gidenler nemes faşistlerini ýeňip, bäş ýylyň içinde Ýeňiş gazandylar. Emma urşa gidenleriň çagalaryna ýigrimi ýylyň içidir, türkmen başistleri welin ýeňdirenok. Perzentler Garaşsyz ýurtda atalaryň arzuw edip giden bagtyny tapmadylar. Olar okuwsyz, işsiz galdyryldy. Pulsuz, öýsüz galdyryldy. Faşistik Germaniýany ýeňip, Beýik Ýenşi getirenleriň perzentleriniň köpüsi bolsa başistik düzgüniň pidasy bolup, türmelere gitdiler, köpüsi Watany terk edip, daşary ýurtlara ýaşamaga gitdiler.
Zalymlygyň üstünden gazanylan Ýeňşi gorap saklap bilmeseň, perzentler üçin mydama-da bela kän.
Serdar Gulgeldiýew aşgabatly synçynyň edebi lakamy. Şu blogda öňe sürlen pikirler we garaýyşlar awtoryň özüne degişli.


text:
Saýlawlara syn edýän halkara topary Orsýetiň prezidentiniň saýlawlary premýer-ministr Wladimir Putiniň haýryna gönükdirildi diýýär.
Ýewropada Howpsuzlyk we Hyzmatdaşlyk Guramasynyň gysga möhletli synçy toparynyň başlygy Tonino Pikula duşenbe güni eden beýanatynda saýlawlarda “hakyky bäsdeşligiň bolmandygyny” aýtdy.
Şeýle hem ol “hökümetiň serişdeleriniň bikanun ulanylmagy ýeňijiniň kim boljagyna şübhe galdyrmady” diýdi.
Halkara synçylary ýekşenbe güni geçirilen saýlawlarda güman edilýän bidüzgünçilikler boýunça düýpli derňew geçirmeklige çagyryş etdiler.
Orsýetiň Merkezi saýlaw komissiýasy Putiniň saýlawlarda ýeňiş gazanandygyny duşenbe güni irden yglan etdi. Onuň 64 prosente golaý ses alandygy aýdylýar.
Orsýetiň garaşsyz synçylary müňlerçe galplyklaryň bolandygyny aýdýarlar. Olaryň arasynda bir adamyň birnäçe gezek ses bermegi we býulletenleri doldurmak boýunça düzgün bozmalar agzalýar.


text:
Orsýetiň kanun çykaryjylary kabel we satellit telewideniýesinde reklamany gadagan edýän garaşylmadyk kanuny kabul etdiler. Bu garaşsyz telewizion stansiýalara urlan uly zarbadyr.
Orsýetiň kanunçykaryjylarynyň kabel we satellit telewideniýesinde reklamany gadagan edýän kanuny kabul etmegi zerarly kiçi we garaşsyz telewizion stansiýalaryň onlarçasyna ýapylmak howpunyň abanmagy ähtimal. Şeýle-de bu kanun döwletiň gözegçiligindäki kanallaryň reklama bazaryndaky täsirini ýene artdyryp biler.
Geň galdyryjy bu dokument geçen hepdede Orsýetiň parlamentiniň aşaky öýi bolan Döwlet Dumasynda ähli zerur düzgünler berjaý edilip, iki maslahatdan soň haýran galdyryjy tizlik bilen makullandy.
Bu gadagançylyk diňe “milli, zerur we köpçülik üçin elýeterli”, şeýle-de döwlet gözegçiligindäki, täsirli telekanallara degişli däl.
Kanunyň tarapdarlary täze kanunyň telewizion bazarda adalatsyz bäsdeşligiň soňuna çykmak maksadyna eýerýändigini we tölegli kanallaryň abuna töleglerinden, şol bir wagtda-da reklamadan hem girdeji alýandygyny, mugt telekanallaryň bolsa gazanç etmek taýdan çäklendirilýändigini aýdýarlar.
Emma 15 sany tölegli kanalyň ýolbaşçylary, şol sanda oppozision mazmunly “Dožd” telekanalynyň ýolbaşçysy Natalýa Sindeýewa hökümete ýollan hatynda täze kanunyň Orsýetiň kabel we satellit telekanallarynyň ýarpysyndan gowragy üçin ölüm hökümi boljakdygyny aýtdylar.
“Reklama modeliniň aradan aýrylmagy 150 çemesi tematiki kanalyň diri galjagyny şübhe astyna salyp biler” diýip, agzalan hatda bellenilýär we soňra ýene şeýle diýilýär: “Telewizion hyzmatlar üçin bahalaryň galdyrylmagynyň bolsa müşderileriň göwnünden turmajagy düşnükli”.
Şeýle-de bu hata gol çekenler kabel we satellit kanallaryna reklama üçin töleg tölän kiçi we orta gurply biznes kärhanalaryna-da zarba boljakdygy, çünki federal kanallardaky reklamadan diňe uly biznes kompaniýalarynyň peýdalanýandygy aýdyldy.
Döwlet TW-sine howp abanmaýar
Bilermenleriň ençemesi Orsýetiň soňky onýyllykda has köpelen tölegli telekanallarynyň abuna ýazylmak we töleglerini dolandyrmak tertiplerini düzgünleşdirmek üçin wagt geldi diýip hasap edýärler. Emma käbir synçylar agzalýan kanuny başga maksatlar üçin hem ulanyp boljakdygyny belleýärler.
“Tölegli kanallarda umumylaşdyrylan töleg sistemasy ýok, şeýlelikde bar zady tertipleşdirmäge zerulyk bar” diýip Orsýetiň “Komsomolskaýa prawda” gazetiniň telewizion tankytçysy Aleksandr Melman aýdýar. Şol bir wagtda-da ol, emma men “reklamanyň muňa nähili dahylynyň bardygyna düşünemok. Meniň bilşime görä, bizde bazar ykdysadyýeti bar, kanallaram mundan eklenmäge hakly, bu kadaly bir zat” diýýär.
Melman kanunyň “Döžd” ýaly garaşsyz mazmunly telekanallaryň reklama arkaly öz pozisiýasyny güýçlendirmezligine gönükdirilen öňüni alyjy zarba bolmagynyň ähtimaldygyny belleýär.
Orsýetiň kommunikasiýa agentlikleriniň assosiasiýasynyň maglumatyna görä, mugt telewizion telekanallar ýurduň telewizion reklama bazarynyň 97%-ni eýeleýärler we geçen ýylda olar 4.4 milliard dollar gazanypdyrlar.
Täze kanunyň daşyndaky howatyrlanmalar Orsýetiň daşyna hem çykdy. Ýewropada Howpsuzlyk we Hyzmatdaşlyk Guramasy bu kanun bilen baglanyşykly şu hepdede öz nägileligini bildirdi.
Orsýetde görnetin gyssgaly ýagdaýda kabul edilen kanun hakynda: "Eger kabul edilen düzgünler kiçi we orta gurply hususy kanallary möhüm girdeji çeşmesi bolan reklamadan mahrum etse, bu Orsýetde dürli pikirliligi we informasiýanyň erkinligini çäklendirmegiň dowamy bolar” diýip, ÝHHG-niň media azatlygy boýunça wekili Dunýa Miýatowiç 7-nji iýulda mälim etdi.
ÝHHG Orsýetiň prezidenti Wladimir Putini “çakdanaşa we çäklendiriji çärä” gadagançylyk girizmäge çagyrdy.


text:
Düýn, 2-nji fewralda, Waşingtonda geçen diňlenişikde Ýewropada howpsuzlyk we hyzmatdaşlyk guramasynyň amerikan bölüminiň wekili Alsee Hastings 2007-nji ýylda ministrleriň Madridde geçen duşuşygynda özüniň Gazagystanyň Gurama ýolbaşçylygyny goldandygyny bildirdi.
Ýöne ol Gazagystanyň Daşary işleri ministri Kanat Saudabaýewe bu goldawyň şol duşuşykda berlen wadalaryň esasynda bolandygyny aýtdy: “Men berilýän wadalaryň ýerine ýetirilmek üçin berilýändigine ynanýaryn. Jenap ministr, siziň hökümetiňiz hem Ýewropada howpsuzlyk we hyzmatdaşlyk guramasynyň borçnamalaryna laýyklykda, öz wadalaryny durmuşa geçirmegi dowam etdirer diýip garaşýaryn”.
Ýewropada howpsuzlyk we hyzmatdaşlyk guramasy 56 agzasy bolan, erkin media, adalatly saýlawlar we azlyklaryň hukuklary ugrunda iş alyp barýan regional howpsuzlyk guramasydyr.
Gazagystan 2010-njy ýylda bu guramanyň gezekleşilip ýerine ýetirilýän ýolbaşçylygyny öz üstüne alaly bäri demokratik reformalary geçirmek barada beren ozalky wadalaryny amala aşyrýarmy ýa-da ýok, muňa Günbatar ýakyndan syn edýär.
Ýurt 2001-nji ýyldan bäri howpsuzlyk babatda Birleşen Ştatlaryň möhüm partnýory. Ýöne onuň şu çaka çenli geçiren saýlawlary Günbatar synçylary tarapyndan erkin we adalatly diýen bahany alanok. 20 ýyl bäri häkimiýet başynda oturan Nursultan Nazarbaýew ýurtda güýçli oppozisiýanyň döremegine ýol berenok.
Wada berildi
Gazagystanyň Daşary işleri ministri Saudabaýew beren görkezmesinde öz ýurdunyň din erkinligi, media erkinligi, kanunyň häkimligi we sudlaryň garaşsyzlygy ýaly düýp gymmatlyklara aýratyn ähmiýet berjekdigini wada etdi: “Adam hukuklary hakyndaky çekişmelerimizde biz umumyadamzat medeniýetine, ýaşaýan dünýämiziň we ilatymyzyň etniki taýdan köpdürliligine daýanýan gymmatlyklardan ugur alarys”.
Gazagystan öňki ”demir tutynyň” aňyrsyndaky ýurtlaryň arasynda bu ýolbaşçylygy alan ilkinji ýurt. Şol sebäpden hem onuň bu baradaky üstünlikleri ”Sowuk uruş” döwründen galan ynamsyzlygy aradan aýyrmak başarnygyna bagly. Muny Saudabaýew-de nygtady.
Gazagystanyň Ýewropada howpsuzlyk we hyzmatdaşlyk Guramasyna ýolbaşçylyk ýylynyň özenini emele getirýän – onuň agza ýurtlaryň döwlet we hökümet baştutanlarynyň ýokary derejeli duşuşygyny gurnamagy. Muňa ýokary ähmiýet beriýär, sebäbi bu 1999-njy ýyldan bärdäki ilkinji duşuşyk bolup durýar.
“Meniň pikirimçe, ýokary derejeli duşuşygyň esasy netijesi ösüş bolar. Bu meniň öz şahsy pikirim. Biz Owganystany sosial we ykdysady taýdan dikeltmäge Ýewropada howpsuzlyk we hyzmatdaşlyk guramasynda durýan ýurtlaryň ýolbaşylarynyň arasynda syýasy meýil döretmeli. Harby aspektleriň aladasyny NATO edip ýör” diýip, Saudabaýew aýtdy.


text:
Fransiýanyň içeri işler ministri özüniň Google, Facebook we Twitter wekillerinden, häkimiýetler duýduran mahaly, terrorçylyk propagandasyny derrew aýyrmagy sorandygyny aýtdy.
Bernard Käzenew (Cazeneuve) 20-nji fewralda, San Fransiskonyň Silikon julgesine eden bir günlük sapary mahalynda gözleg motorynyň we sosial ulgamlaryň wekilleri bilen duşuşdy.
Ol bu duşuşygyň tehniki kompaniýalar bilen fransuz hökümetiniň arasynda gurulýan berk gatnaşygyň ilkinji ädimi boljagyna umyt bildirdi.
Içeri işler ministriniň demirgazyk Kaliforniýa sapary Parižde ýanwarda 17 adamyň ölümine getiren terror hüjümleriniň yz ýanyna gabat geldi. Şonda polisiýa üç terrorçyny atyp öldüripdi.


text:
Düýn Pakistanyň hökümeti we Owganystandan Pakistana baran hökümet delegasiýasy iki ýurduň bilelikde «loýa-jirge», ýagny halk maslahatyny geçirmekligini ylalaşdylar.
Pakistanyň Daşary işler ministrliginiň metbugat sekretary Abdul Basit iki ýurduň göz öňünde tutýan bu baş maslahatynyň geljek birnäçe aýyň dowamynda geçiriljekdigini aýtdy. Emma ol maslahatyň anyk möhletini we nirede geçiriljekdigini mälim etmedi.
Bu «loýa-jirge» maslahatynda parahatçylyk meseleleri, şol sanda Talyban güýçleri bilen bir umumy dil tapmak meseleleri barada-da maslahat ediler diýlip garaşylýar.


text:
2001-nji ýylyň ahyryndan bäri Amerikanyň Birleşen Ştatlarynyň harby güýçleri Gyrgyzstanyň günortasyndaky Manas howa bazasyny Owganystandaky harby operasiýalar üçin ulanyp gelipdiler. Ýöne üstümizdäki ýylyň fewralynda Orsyýetiň gyrgyz prezidentine 2 milliard dollar karz pul bermekligi wada bermeginiň yzy bilen, Gyrgyzstanyň hökümeti bu harby bazany awgust aýynda ýapmaklygy karar edipdi.
Fewral aýynda alynan karara garamazdan, 23-nji iýunda Gyrgyzstanyň Daşary işler ministri Kadyrbek Sarbaýew regiondaky howpsuzlyk ýagdaýlarynyň ýaramazlaşandygyny göz öňünde tutup, ýurduň hökümetiniň Manas bazasy baradaky kararyny üýtgedendigini mälim etdi. “Gynansak-da, Owganystanyň hökümetiniň we halkara koalisiýasynyň tagallalaryna garamazdan, bu ýurtdaky ýagdaýlar, aýratynam Pakistanyň Swat jülgesindäki wakalar sebäpli, ýaramazlaşmak tendensiýasyny görkezýär.” diýip Kadyrbek Sarbaýew aýdýar. “Ýagdaýyň mundan beýläk hem ýaramazlaşmak bilen bolan halatynda onuň Merkezi Aziýa ýurtlarynyň we şol sanda Gyrgyzstanyň hem howpsuzlyk meselesine gönüden-göni täsirini ýetirmegi mümkin”
Karara näme itergi berdi?
Jenap Sarbaýew regionyň howpsuzlyk ýagdaýlaryny göz öňünde tutup hem, Gyrgyzstanyň hökümetiniň Amerikanyň Birleşen Ştatlarynyň harby güýçlerini Manas howa bazasynda galdyrmak kararyna gelendigini aýtdy. Ýöne, maglumata görä, Manas bazasyny ulanmaklygyň şertleri hem-de onuň kärende bahasy indi birneme üýtgedilipdir. Täze ylalaşyga görä, Manas bazasyndan Owganystana diňe ýerli ýaşaýjylar üçin howply bolmadyk harby ýükleriň daşalmagyna rugsat berilýär. Ýöne bu kontekstde “howply bolmadyk” diýen düşünjäniň manysy welin birneme düşnüksiz bolup galýar.
Töleg artar
Mundan daşary, Birleşen Ştatlaryň Manas bazasy üçin töleýän tölegi hem indi artar. Ýagny, mundan öň amerikalylar Manas bazasyny ulanýandyklary üçin Gyrgyz hökümetine ýylda 18 million dollar töweregi töleg tölän bolsalar, indi olar 60 million dollar töweregi töleg tölärler. Munuň hem üstesine Birleşen Ştatlar Manasyň töweregindäki ulanýan transport ýollarynyň gerimini giňeldýändigi we täze angarlary gurýandygy üçin 36 million dollar, täze nawigasiýa enjamlaryny oturdýandygy üçinem 30 million dollar, şeýle hem Gyrgyzstanyň hökümetiniň neşe gaçakçylygyna garşy alyp barýan göreş çärelerine niýetläp 21 million dollar we terrorizme garşy göreş çäreleri üçinem 10 million dollar tölär.
“Biz bir uly döwlet däl”
Amerikan güýçlerini Manas bazasynda galdyrmak barada kabul edilen karara Gyrgyz Parlamentindäki käbir tanymal syýasatçylaryň alyp baran kampaniýasynyň netijesi hökmünde hem garalýar. Gyrgyzstanyň dolanydyryjy “Ak-Žol” partiýasyndan Parlament deputaty Raşid Tagiew 23-nji iýunda Parlamentde eden çykyşynda “Biz bir uly döwlet däl, biziň goşunymyzam şeýle bir uly goşun däl. Bäş milliondan gowrak ilaty bolan Gyrgyzstan meniň pikirimçe tutuş dünýädäki bolup geçýän ýagdaýlardan ugur almaly. Şoňa görä-de, häzirki meselede hut şu ýagdaýdan ugur alyndy we amerikan güýçlerini Manasda galdyrmak barada şeýle karar kabul edildi” diýip belledi
Öz gezeginde düýn Birleşen Ştatlaryň Bişkekdäki ilçihanasy Gyrgyzstanyň häkimiýetleriniň kabul eden bu kararyny Waşingtonyň örän hoşallyk we kanagatlanma bilen garşy alandygyny mälim etdi.


text:
Türkmenistanyň prezidenti dekabryň aýagynda döwlet emlägini hususylaşdyrmak hakyndaky kanuna gol çekdi. Bu kanun 1-nji iýulda güýje girýär.
Resmi metbugatynda tassyklanylmagyna görä, döwlet emlägini döwletden aýyrmak we hususylaşdyrmak baradaky kanun telekeçiligi ösdürmäge, Türkmenistanda maýa çekmek şertlerini döretmäge hem-de netijeli, sosial ugurly ykdysadyýeti ösdürmäge gönükdirilen.
Bazar ykdysdayýetiniň tejribelerinden belli bolşuna görä, käbir kärhanalar hususy pudakda has netijeli dolandyrylýar we bu ýagdaý raýatlaryň inisiatiwalaryna has giň ýol açylmagyna, olaryň işe has höwesli ýapyşmaklaryna we ahyr netijede içerki önümçiligiň ösmegine, ýurtda haryt bolçulygynyň döremegine hyzmat edýär. Umuman alnanda bolsa, hususylaşdyrma ýurduň ykdysadyýetindäki konkurensiýany, sagdyn bäsdeşligi ösdürmeli.
Türkmen metbugatynda aýdylmagyna görä, ýurtda ilkinji gezek döwlet emlägini hususylaşdyrmagyň esasy ýörelgeleri kesgitlendi, şol sanda raýatlaryň hukuk deňliginiň, işçileriň sosial goragynyň üpjünçiliginiň, aýanlygyň, döwlet emlägi döwletden aýrylyp, husysyýetçilige berlen halatynda döwlet we jemgyýetçilik kontrollugynyň üpjün edilmeginiň prinsipleri kesgitlendi.
Emma bu işiň aýdylyşy ýaly adalatly, raýatlaryň deňligini üpjün etmek bilen geçiriljegine şübhe bildirýänler hem bar. Ozalky SSSR-iň düzümine giren respublikalaryň hususylaşdyrma tejribelerinden , şol sanda Türkmenistanda kärendeçilik bilen bagly käbir tejribelerden çen tutulsa, bu meselede sapak edilmeli ýalňyşlaryň az bolmandygy bellidir.
Mysal üçin, häzir käbir türkmenistanlylarda döwlet eýeçigindäki kärhanalar we emläkler hususyýetçilige geçirilende wezipeli adamlar, ýa-da täsirli tanyşlary we puly bolanlar has köp mümkinçilige eýe bolup, ýönekeý adamlaryň haky köýüp biler diýen alada bar. Ikinji tarapdan, Türkmenistanda azat metbugatyň, garaşsyz sudlaryň bolmazlygy hususlaşdyrma işinde aýanlygyň üpjün edilmegine ýol bermez diýen pikir hem bar.
Eýsem Türkmenistandaky hususylaşdyrma nähili anyk çäreler arkaly adalatly amala aşyrylyp biler? Bu barada kimde nähili pikir we sorag bar?
Azatlyk Radiosynyň nobatdaky “Tegelek stol” söhbetdeşligine pikir-teklipleriňiz, soraglaryňyz, bellikleriňiz bilen gatnaşmagyňyzy haýyş edýäris!


text:
Sagdynlyk. Ruhubelentlik. Dostluk.
Lebapda sport baýramçylygy dowam edýär
Türkmenabat, 23-nji maý (TDH). Lebap welaýatynyň merkezinde Çagalary goramagyň Halkara gününe bagyşlanan sport çäreleri dowam edýär. Bu ýerde sport gimnastikasy, welosiped sporty we kikboksing boýunça welaýat ýaryşlary geçirildi.
1996-1998-nji ýyllarda doglan türgenleriň arasynda kikboksing boýunça geçirilen welaýat birinjiliginde Türkmenabadyň sportuň bu görnüşi boýunça mekdebiniň türgenleri has tapawutlandylar.
Hususan-da, birinji orunlaryň dördüsini tälimçi Zakir Atajanowyň şägirtleri eýelediler. «Göwher Kubogy—2013» Halkara ýaryşynyň ýeňijisi Nariman Aýdogdyýewiň şägirtleri üç gezek hormat münberiniň iň ýokary basgançagyna ykdylar. 1998-nji ýylda taý boksy boýunça Aziýanyň çempiony bolan Kuwwat Gurbanowyň şägirtleri iki ýeňiş gazandylar. Geçen ýyl Koreýa Respublikasynda geçirilen ýapyk binalarda we söweş sungaty boýunça IV Aziýa oýunlarynda Türkmenistana wekilçilik eden Tahyr Şaýmanowyň ýolbaşçylygynda sportuň şu görnüşi bilen meşgullanýan ýaş türgen hem altyn medallaryň birini eýelemegi başardy.
Mälim bolşy ýaly, indiki Aziýa oýunlarynyň yklymlaýyn ýaryşlary 2017-nji ýylda Aşgabatda, häzirki wagtda gurluşygy güýçli depginde alnyp barylýan Olimpiýa şäherçesinde geçiriler. Şoňa görä-de, kikboksing boýunça häzirki ýaryşlara gatnaşýan türgenler öňümizdäki Aziýa oýunlaryna gatnaşmaga çalşarlar. Şu günler lebaply ýaş kikboksçylar Gazagystanda geçiriljek halkara ýaryşyna taýýarlyk görýärler.
Sport gimnastikasy boýunça ýaryşlar Türkmenabat şäheriniň 5-nji ýöriteleşdirilen sport mekdebinde geçirildi. Şu sport — okuw mekdebiniň açylmagy bilen sport gimnastikasy boýunça ähli milli ýaryşlaryň, şol sanda Türkmenistanyň çempionatlarynyň we ýurdumyzyň Kubogy ugrundaky bäsleşikleriň hut şu ýerde geçirilýändigini bellemelidiris. Şu wagta çenli milli sport ýaryşlarynda aşgabatlylar öňdäki orunlary eýelän bolsa, indi lebaply türgenler kem-kemden öňdäki orunlara çykýarlar. Mysal üçin, erkekleriň arasynda geçirilen ýaryşda olar umumy topar hasapda birinji orny eýeleýärler.
Şunuň bilen baglylykda, golaýda Sankt-Peterburg şäherinde (Russiýa Federasiýasy) sport gimnastikasy boýunça Halkara ýaryşynyň geçirilendigini bellemelidiris. Onda türkmen toparynyň düzüminde türkmenabatly sport ussatlygyna dalaşgär Babamyrat Çaryýew çykyş etdi. Serdar Ýollyýewiň ýolbaşçylygynda türgenleşik geçirýän ildeşimiz ussatlyk görkezip, dünýäde iň güýçli türgenleriň ilkinji onlugyna girmegi başardy.
Welaýat ýaryşlary barada aýdylanda bolsa, oňa tälimçiler Z.Saparowanyň, S.Abubekirowanyň, B.Çaryýewiň we Z.Karymşakowyň şägirtleriniň 50-ä golaýy gatnaşdy.
Türkmenabatda 5-nji sport mekdebiniň açylmagy bilen gündogar welaýatda welosiped sporty okgunly ösüşe eýe boldy. Jelil Orunowyň türgenleşdirýän Lebap welaýatynyň topary soňky birnäçe ýylyň dowamynda welosiped sporty boýunça milli ýaryşlaryň ählisinde mynasyp çykyş edýär. Olaryň her birinde türkmenabatly welosipedçiler özleriniň sport görkezijilerini gowulandyrýarlar.
Golaýda Özbegistanyň paýtagtynda geçirilen halkara okuw-türgenleşiginden boks boýunça Türkmenistanyň ýygyndysy dolanyp geldi. Ýurdumyzyň türkmen boksçylarynyň iň gowy onlugynyň hataryndakylaryň ýedisi gündogar sebitiň wekilleridir. Mundan başga-da, boks boýunça milli ýygyndymyzyň kapitany halkara derejeli sport ussady Türkmenabat şäherinden Serdar Hudaýberdiýewdir. Onuň ýeňişli çykyşlarynda Aziýa-2009-yň birinjiligi ugrundaky ýaryşynyň altyn medaly bar. Bu türgeniň iň oňat gazanany Ýer ýüzüniň esasy sport wakasy bolan Londonda geçirilen Olimpiada-2012-ä gatnaşmagydyr. Özbegistanda geçirilen türgenleşik okuwlary Koreýanyň Inçhon şäherinde sentýabr aýynda geçiriljek Aziýa oýunlaryna taýýarlygyň tapgyrlarynyň biri boldy. Ondan öňürti biziň boksçylarymyza Hytaýda we Ermenistanda halkara okuw-türgenleşikleriniň ikisi, şeýle hem bu ýurtlarda geçiriljek iri halkara ýaryşlaryna gatnaşmaklary garaşýar.
24-nji maýda Lebap welaýatynyň merkezinde Çagalary goramagyň halkara gününiň hormatyna sportuň suw görnüşleri — suwda ýüzmek, waterpol we wyşkadan bökmek boýunça ýaryşlar badalga alar. Şol gün Aşgabatda suwda ýüzmek boýunça tälimçileriň we eminleriň on günlük okuw maslahaty badalga alýar. Bu okuw maslahatyny geçirmek üçin Türkmenistanyň sport baradaky döwlet komiteti Moldowadan ussat hünärmeni — Ýewgeniý Karabeskini çagyrdy. Ýapyk binalarda we söweş sungaty boýunça V Aziýa oýunlarynda taýýarlanmak maksadynda guralan forumyň işine ýurdumyzyň ähli welaýatlaryndan tälimçiler we eminler gatnaşarlar.
Mundan başga-da, öňümizdäki dynç günlerde paýtagtymyzda, «Köpetdag» we «Dagdan» stadionlarynyň binýadynda ýeňil atletika boýunça Türkmenistanyň çempionatynyň medallary ugrunda bäsleşiler. Oňa ýurdumyzyň ähli welýatlaryndan türgenler gatnaşar.


text:
«Senagat» Paýdarlar täjirçilik banky Türkmenistanda döredilen ilkinji täjirçilik banklaryň biri bolup, ol 22 sany esaslandyryjylar-paýdarlar tarapyndan 1989-njy ýylyň 18-nji oktýabrynda Türkmen täjirçilik banky hökmünde döredildi.Banky döretmegiň esasy maksady – söwda we önümçilik bilen meşgullanýan huhusy telekeçileri we kärhanalary goldamakdan ybaratdyr. 1993-nji ýylyň 20-nji noýabrynda Türkmen täjirçilik banky «Senagat» Paýdarlar Täjirçilik banky na öwrüldi.
Häzirki wagtda «Senagat»PTB açyk görnüşli paýdarlar jemgyýeti bolup, Türkmenistanyň «Kredit edaralary we bank işi hakynda», «Paýdarlar jemgyýeti hakynda» kanunlaryna we beýleki kanun çykaryje namalaryna we Bankyň Tertipnamasyna laýyklykda öz işini alyp barýar.
Bankyň ähli welaýat merkezlerinde,Aşgabat şäherinde, şeýle hem Balkan welaýatynyň Türkmenbaşy we Serdar şäherlerinde şahamçasy, Daşoguz welaýatynyň Gubadag şäherçesiniň "Gubadag" gullugy, paýtagtymyzda 6 nokady we Balkan welaýatynyň Türkmenbaşy şäherindäki 1 sany nokady bar. Bankyň hyzmat edýän müşderileriniň sany 120 müňden hem gowrak bolup, olaryň 96% fiziki taraplar we hususy telekeçilerdir.
GYMMAT BAHALY KAGYZLAR
«Senagat» Paýdarlar Täjirçilik banky döredilen pursatyndan bäri adaty paýlaryň 18-siniň çykarylyşy bolup, olar Türkmenistanyň Merkezi bankynda hasaba alyndylar.
01.04.2016 –ýylyň ýagdaýyna görä, bankyň esaslyk maýasy bellenen we hakyky tölenen 28 000 müň manada ýa-da ABŞ-nyň 8 million ABŞ dollaryna barabardyr Şu wagta çenli bankyň paýdarlarynyň sany 1 650 gowrak bolup,olaryň 25 göterimini edara görnüşli taraplar, 75 göterimini bolsa, fiziki şahslar we telekeçilerdir.


text:
Aşgabatda şu gün bahasy iki milliard amerikan dollaryndan hem geçýän täze halkara aeroport açylyp, ulanmaga berildi.
Türkmen telewideniýesi 16-njy sentýabrda türkmen lideriniň bu dabara daşary ýurtlardan Aşgabada gelen biznes wekillerini hem çagyrandygyny habar berdi.
Türkmenistanyň prezidenti Gurbanguly Berdimuhamedow aeroportuň açylyş dabarasynda sözlän sözünde täze aeroportyň iň döwrebap aerougrukdyryş tehnikalary bilen enjamlaşdyrylandygyny we kontinent hem kontinentara söwda-ykdysady gatnaşyklarynyň ösmegine ýardam berjekdigini aýtdy.
Aşgabadyň täze aeroportyna açylyş dabarasynda, esasy ýolagçy terminalynyň üçeginde şekillendirilen iň uly haly göli ornamenti üçin Ginnesiň rekordlar kitabynyň şahadatnamasy hem gowşuryldy.
Aýdylmagyna görä, bu ornamentiň ölçegi 705 inedördül metrden ybarat.
Türkmen metbugatynyň maglumatlaryna görä, täze howa menziliniň açylyş dabarasyna halkara we regional guramalarynyň wekilleri, şol sanda Howa transportynyň halkara birleşiginiň, Döwletara awiasiýa komitetiniň, Awtoulag transportynyň halkara birleşiginiň, Migrasiýa boýunça halkara guramasynyň, Aziýanyň Olimpia geňeşiniň, Okeaniýa ýurtlarynyň milli olimpia komitetiniň we beýlekileriň wekilleri çagyryldy. Mundanam başga, açylyş dabarasyna dünýäniň 25 ýurdunyň awiakompaniýalarynyň we awiasiýa gulluklarynyň wekilleriniň gatnaşandygy aýdylýar.
AP habar gullugy, Aşgabady “az myhmanly” atlandyrmak bilen, Türkmenistanyň uçýan laçyn şekilindäki täze terminalynyň bahasynyň $2.3 milliarddygyny habar berýär.
Şeýle-de, bu habar gullugy täze uçar menziliniň her sagatda azyndan 1600 ýolagça hyzmat hyzmat etmäge niýetlenendigini aýdyp, Türkmenistandaky berk wiza düzgünleri zerarly bu ýurda gelýän syýahatçylaryň sanynyň juda azdygyny ýatladýar.
Azatlyk radiosynyň ýerli çeşmeleriniň beren maglumatlaryna görä, açylyş dabarasyna gatnaşmaga borçly edilen ýüzlerçe býujet işgäri, studentler we beýlekiler ir säherden dabaranyň geçjek ýerine geldiler.
Täze howa menziliniň açylyş dabarasy Aşgabatda ýapyk binalarda söweş sungaty boýunça geçiriljek Aziýa oýunlarynyň başlanmagyna ylaýyk bir ýyl galanda tutuldy we bu sene mynasybetli "Aşgabat" stadionynda uly baýramçylyk konserti bilen utgaşdy.
Türkmen paýtagtyndaky täze aeroporty Türkiýäniň «Polimeks» kompaniýasy gurdy.
Ozal bu kompaniýa Aşgabatda Bitaraplyk diňini (Halk içinde "Üçaýak" diýlip atlandyrylýar), Olimpia şäherçesini, Aşgabadyň telewizion diňini, Türkmenbaşydaky halkara aeroporty gurupdy diýip, rus habar gullugy ýazýar.
«Polimeks» gurluşyk kompaniýasynyň saýtynda berlen maglumata görä, täze aeroport türkmen döwletine 2,2 milliard dollara düşüpdir.


text:
28-nji tapgyr bilen Türkmenistanyň futbol boýunça çempionatynyň ýokary ligasynda jemleýji dördünji aýlaw başlandy. Tapgyry “Aşgabat” bilen “Merwiň” duşuşygy açdy. Bu ýyl garşydaşlaryň öňünde durýan wezipeler deň däl. Ýaryş tertibinde “Merw” ýedinji orunda barsa, “Aşgabat” çempionatyň bürünç medaly ugrunda göreşýär.
Iki toparyň hem birek-biregiň derwezesiniň alkymynda döreden amatly pursatlary az bolmady. 20-nji minutda “Merwiň” derwezeçisi jerime meýdançasynda Berdi Şamyradowy ýykdy. 11 metrlik urgyny ejir çekeniň özi dürs ýerine ýetirdi we çempionatdaky 17-nji goly öz adyna ýazdyrdy.
Mundan başga-da, B.Şamyradow beýleki iki goluň geçirilmegine hem gatnaşdy. 70-nji minutda ol çep gyradan pökgini Boris Iwanowa niýetläp depdi, ýöne myhmanlaryň goragçysy Rasim Gereýhanow ony aýyrjak bolup, atdanlykda öz derwezesine geçirdi. Aradan iki minut geçensoň, B.Şamyradow çep gyradan pökgini ýokardan jerime meýdançasyna geçirdi, Rahymberdi Baltaýew bolsa ony derwezä gönükdirdi.
Netijede 3:0 hasabynda ýeňiş gazanan “Aşgabat” ýaryş tertibinde üçünji orna geçdi. Ondan bir utuk yza galýan “Ahal” 3-nji oktýabrda Maryda “Energetige” garşy oýnar. Şeýle hem şol gün “Şagadam” “Daşoguzy”, “Balkan” bolsa HTTU-ny kabul eder.
Maglumat toplamagy halaýanlara duşuşygyň sanlaryny we delillerini hödürleýäris.
"Aşgabat" – "Merw" – 3:0 (1:0)
2-nji oktýabr. Aşgabat. "Aşgabat" stadiony. 400 tomaşaçy.
Pökgüleri geçirenler: Berdi Şamyradow 20 (11 metrlik urgudan), Rasim Gereýhanow 70 (awtogol), Rahymberdi Baltaýew 72.
Duýduryş alanlar: Atageldi Geldiýew 64 – Merdan Saparow 19, Döwlet Mirsoltanow 54.
Emin: Begenç Allaberdiýew.
Duşuşygyň inspektory: Çaryýar Ataýew.
3-nji oktýabra çenli toparlaryň ýerleşiş tertibi
Iň köp gol geçiren futbolçylar:
Myrat Ýagşyýew ("Balkan") – 23 (2 – 11 metrlik urgudan ).
Süleýman Muhadow ("Altyn Asyr") – 21.
Altymyrat Annadurdyýew ("Ahal") – 20.
Berdi Şamyradow ("Aşgabat") –17. (1)
Hemra Amanmämmedow ("Şagadam") – 15 (6).


text:
Eýran ýadro ýaragyna eýe bolsa, Müsür hem öz ýadro programmasyna başlar diýlip «WikiLeaks» internet saýtynyň ýaýradan diplomatik maglumatlarynda tassyklanylýar.
Maglumatda bu pikiri Şarm-el-Şeýhde bolan Bütindünýä ykdysady forumynyň geçýän wagty bolan duşuşyklaryň birinde Müsüriň prezidenti Hosni Mubaregiň öňe sürendigi aýdylýar.
Dokumentde Hosni Mubaregiň «Eýranyň ýadro ýaragyna eýe bolmak mümkinçiligi tutuş Ýakyn Gündogar regionyny elhenç gorka salar» diýen sözleri getirilýär.
«WikiLeaks» internet saýty ýekşenbe güni ABŞ-nyň Döwlet departamentiniň 250 müňden gowrak gizlin diplomatik dokumentlerini çap etdi.


text:
Sowet Soýuzynyň dargamagy ýurtda ýaşan adamlaryň kalbynda sarsgyn we gorky bilen umyt ýaly güýçli duýgulary döretdi. Emma şuňa meňzeş duýgulary şol döwürde Moskwadan müňlerçe kilometr uzaklykda bolan, ýurduň öňki raýatlary hem başdan geçiripdi.
1991-nji ýylyň awgust günleriniň birinde Olganyň 3 ýaşly ogly maşgalanyň ABŞ-daky ilkinji öýünde telewizion programmalara seredip, multfilm gözleýärdi. Emma kanallaryň birinde görkezilen sýužet birden Olganyň ünsüni özüne çekdi. Ol Moskwanyň Gyzyl meýdanynda tanklary gördi.
Olganyň dogduk şäheri bolan Moskwany terk edip, ABŞ-a göçüp gaýdanyna ýaňy 3 aý dolup barýardy. Milleti ýarym tatar, ýarym ýewreý bolan Olga SSSR-däki dini yzarlamalar sebäpli ABŞ-a göçüp barmak mümkinçiligine eýe bolupdy.
Olga telewideniýede gören şol wakasynyň täsiriniň özünde emigrasiýanyň galdyran medeni täsiriniň üstüne goşant bolanlygyny gürrüň berdi:
—Biziň niýetimiz Orsýeti terk etmekdi. Biz emigrasiýa çykmak ugrunda 3 ýylyň dowamynda hereket edipdik, sebäbi mundan beýläk Sowet Soýuzynda ýaşamak islemändik. Emma şol bir wagtda-da medeni taýdan biz henizem orsýetli bolup galýardyk we biz Sowet Soýuzynda galan dostlarymyz bilen ýakyn aragatnaşyk saklaýardyk. Biz şol döwürde amerikan jemgyýetiniň doly manysyndaky agzalary bolmadyk bolsak-da, men şonda “Hudaýa şükür! Men we meniň maşgalam bu ýerde howpsuzlykda” diýip, pikir edipdim.
Olga 1970-nji ýyllardan başlap Sowet Soýuzyndan ABŞ-a emigrasiýa çykan ýarym milliona golaý adamdan biri. Emigrasiýanyň uly bölegi Gorbaçýowyň “Glasnost” döwrüne gabat gelipdi. Ýewreýler, ermeniler, Wolga regionynda ýaşan nemesler we ýene birnäňçe milletiň wekilleri SSSR-i terk edipdiler. Olaryň uly bölegi şeýle-de Ysraýylda, Germaniyada we Kanadada ornaşypdy.
1991-nji ýylda SSSR-iň dargamagy olaryň köpüsinde güýçli, emma dürli täsir galdyrypdy.
Ýatda galan wakalar
Häzirki wagtda Nýu Ýorkda doktor bolup işleýän Olga şol wagt birbada halkara telefon liniýalarynyň işlemänligini ýatlady. Telefon işlap başlansoň bolsa Moskwadaky tanyşlarynyň ondan halkara habar serişdeleriniň Orsýetde bolup geçýän wakalar barada nähili maglumat berýänligi barada gürrüň bermegi haýyş edenligini aýtdy.
1991-nji ýylyň wakalaryny ýurduň daşynda ýaşaýan öňki sowet raýatlarynyň käbirleri dabara bilen hem garşy alypdy.
Tbiliside doglan, käri bounça psiholog Eda Gorbis Los Angelesde ýaşaýar. Ol Moskwadaky awgust wakalarynyň öz doglan gününe gabat gelenligini gürrüň berdi. Şu sebäpden Sowet Soýuzynyň dargamagy bilen içgin gyzyklanan ýerli habar serişdeleri öňki sowet raýaty bolan Gorbisiň doglan gününe üns beripdi.
Eda Gorbis öz doglan gününde Gorbaçýowa meňzeş eli gyzyl baýdakly bir adamyň peýda bolanlygyny gürrüň berip, munuň ýerli habar serişdeleriniň gurnan tomaşasy bolmagynyň ähtimaldygyny çak etdi.
Sowet Soýuzyny terk edenleriň arasynda ýurtdan gaçyp çykan adamlar hem az däldi. Gazagystanly wiolonçelist sazanda Alfiýa Nakipbekowa 1981-nji ýylda Londona eden medeni saparynyň dowamynda Britaniýadan gaçybatalga sorap, şol ýerde galypdy. Alfiýa şol döwürden 10 ýyl geçip-geçmän, Sowet Soýuzynyň dargap biljegini hiç wagtda göz öňüne getirmänligini aýdýar.
Nakipbekowanyň 1991-nji ýyla degişli iň güýçli ýatlamasynyň biri dünýa derejesinde meşhur gyjakçy, professor Mstislaw Rostropowiçiň Parižden Moskwa baryp, Orsýetiň demokratik gymmatlyklaryny goramaklyga gatnaşanlygyna degişli.
Köp emigrantlar öz wagtynda watan hasaplan döwletleriniň dargap ýok bolmagynyň özlerinde täsir galdyranlygyny aýdýarlar.


text:
Ýekşenbe güni Germaniýada uruş jenaýatlary boýunça Nuremberg sudlarynyň hatyra sergisi açyldy. Nuremberg sudlarynyň başlanyna 65 ýyl geçdi.
Orsýetiň daşary işler ministri Sergeý Lawrow bu dabara ABŞ-nyň, Britaniýanyň we Fransiýanyň ýokary derejeli resmileri bilen bilelikde gatnaşdy. Lawrow bu sudlar "biziň siwilizasiýamyzyň taryhy üçin möhüm" diýdi.
Germaniýanyň daşary işler ministri Guido Westerwelle bolsa, “Nuremberg sudlary nasistik Germaniýada kanunyň ýoýulmagyna jogap” diýdi.
1946-njy ýylyň oktýabr aýynda ABŞ-dan, Sowet Soýuzyndan, Britaniýadan we Fransiýadan gelen sudýalar Hermann Goeringi we nasistik režimiň başga-da 11 agzasyny ölüm jezasyna höküm edipdiler.


text:
German gazeti Eýranda tussag edilen iki žurnalistine bildirilýän içalyçylyk aýyplmasyny ret etdi.
Ol iki žurnalist geçen aý, biwepalyk üçin daşlanyp öldürilmeli edilen Sakine Mohammadi Aştiýaniniň oglundan we aklawçysyndan interwýu alýarkalar tutulypdy.
Eýran resmileri olaryň hiç bir delilsiz özlerini žurnalist atlandyrandyklaryny aýdýarlar.
«Bild am Sonntag» gazetiniň baş redaktory Wolter Maýaer gazetiň ýekşenbe günündäki sanynda eýran häkimiýetleri olaryň žurnalistdigini, başga hiç bir zat däldigini gaty gowy bilýär diýdi we olara şindi hem aklawçy berilmeýänliginden zeýrenýär.


text:
BMG-niň Baş Assambleýasy 21-nji oktýabrda iki ýyllyk möhlet bilen bäş sany hemişelik däl agzany saýlaýar. 15 agzaly Geňeşiň häzir aziýa we arap blogunyň kürsüsinde oturan Liwanyň iki ýyllyk möhleti üstümizdäki ýylyň aýagynda soňlanýar. Bişkek bilen Yslamabadyň arasyndaky dalaş şu orny eýelemek ugrunda.
1992-nji ýyldan bäri Birleşen Milletler Guramasyna agza Gyrgyzystan Howpsuzlyk Geňeşinden bir orna ymtylýandygyny 1997-nji ýylda birldirse-de, bu onuň alan ilkinji resmi arzalygydyr. Pakistan bolsa 1947-nji ýyldan bäri bu guramanyň agzasy. Ilat sany taýdan dünýäniň 6-njy ýurdy bolan Pakistan ozal Geňeşde iki ýyllyk möhlet bilen alty gezek hyzmat etdi.
Munir Akram 2002-nji ýyldan 2008-nji ýylyň aýagyna çenli Birleşen Milletler Guramasynda Pakistanyň hemişelik wekili boldy, iki gezek hem Howpsuzlyk Geňeşine prezidentlik etdi. Akramyň aýtmagyna görä, Geňeşden bir orun gazanmak syýasy hem diplomatik üstünlikdir. Sebäbi bu ýurduň dünýä işlerine edýän täsirini artdyrýar.
Akramyň pikiriçe, Pakistanyň Howpsuzlyk Geňeşinden orun almak şansy örän ýokary:
—Pakistan bir uly ýurt. Şeýle hem Howpsuzlyk Geňeşiniň gün tertibindäki meselelerde onuň möhüm milli bähbitleri bar. Gyrgyzystanyň bolsa Pakistanyňky ýaly halkara parahatçylygyna we howpsuzlygyna goşan goşandy asla ýok. Pakistan BMG-niň parahatçylygy goramak baradaky operasiýalaryna esger taýdan iň ýokary goşandy goşýar. Meniň pikirimçe, iki ýurduň goşýan we goşup biljek goşantlarynyň arasyndaky tapawut gaty güýçli, gaty aýdyň.
Kiçi we deňze ýapyk
Gyrgyzystanyň Birleşen Milletler Guramasyndaky hemişelik wekili Talaibek Kydyrow
Gyrgyzystanyň Howpsuzlyk Geňeşinde orun almak ugrunda dalaş etme niýetiniň bardygyny prezident Roza Otunbaýewa 22-nji sentýabrda Baş Assambleýada eden çykyşynda bildiripdi:
—Gyrgyz respublikasy deňze ýoly ýok ýurtlaryň hatarynda durýan, häzir geçiş döwrüni başdan geçirýän ykdysadyýetli kiçi ýurtlaryň biri, demokratiýasy entek ýaş, ilaty köp dinli bir ýurt hökmünde Howpsuzlyk Geňeşinde ýurtlaryň ähli kategoriýalaryna wekilçilik edilmeginiň zerurdygyny goldaýar.
Gyrgyzystanyň Birleşen Milletler Guramasyndaky hemişelik wekili Talaibek Kydyrow hem 5,5 million ilatly Gyrgyzystanyň saýlanan halatynda Birleşen Milletler Guramasyna agza kiçi we deňze ýoly ýok ýurtlaryň hemmesine wekilçilik etjekdigini aýdýar:
—Biz Gyrgyzystanyň kiçi, ösüp gelýän, deňze ýoly ýok, daglyk ýurtdugyny nygtaýarys. Birleşen Milletler Guramasyna agza döwletleriň hem ýarpysyndan gowragy kiçi, ösüp gelýän ýurtlar. Biziň örän köp umumy bähbitlerimiz bar. Şol sebäpden bu babatda kiçi we ösüp gelýän ýurtlaryň goldawyny gazanmaga üns berýäris.
Howpsuzlyk Geňeşinden orun gazanmak üçin 193 döwletiň umumy ýygnagynda sesleriň 2/3 bölegini almak gerek. Baş Assambleýada weto hukugy ýok. Anna güni geçýän ses berişlikde 10 sany hemişelik däl agzalaryň bäşisi saýlanar. Bu ýyl orun gazanmak ugrunda Ýewropadan dalaşa girişenleriň biri Azerbaýjan.
Geňeşiň weto hukukly hemişelik bäş agzasy bolsa: Amerikanyň Birleşen Ştatlary, Britaniýa, Fransiýa, Hytaý we Orsýet.


text:
Çarşenbe güni Yragyň Kerkuk şäherinde amala aşyrlan ulag partlamalarynda azyndan 7 adamyň ölendigini we 80 töweregi adamyň ýaralanandygyny ýurduň polisiýasy habar berýär.
Bu partlamalaryň biri kürtleriň howpsuzlyk güýçleriniň baş binasynyň golaýynda amala aşyryldy. Beýleki iki partlamanyň nyşanasy bolsa polisiýa patrullary boldy.
Şol partlamalar barada Kerkugyň adaty raýaty Ahmet Zibari şeýle gürrüň berýär: "Bu aýylganç we howply ýagdaý haçana çenli dowam eder? Biz beýle hüjümleriň öňüniň alynmagy üçin berk howpsuzlyk çäreleriniň geçirilmegini sorap, hökümete we Kerkugyň ýerli häkimiýetine çagyryş edýäris. Sebäbi bu hüjümlerde resmiler däl, mydama-da parahat ilat pida bolýar”.
Kerkuk şäherinde esasan etniki araplar, kürtler we türkmenler ýaşaýar.
Şeýle-de Kerkukda Yragyň 11 trillion dollara golaý nebit zapaslarynyň üçden biri ýerleşýär.


text:
Liwiýanyň ýolbaşçysy Muammer Kaddafiniň öten güýz Birleşen Milletler Guramasynyň Baş Assamleýasynda eden 96 minutlyk çykyşynda geçen minutlara onuň dilmajyndan başga hiç kim üns bermedik bolsa gerek.
Kaddafiniň özi bilen Liwiýadan alyp gelen şahsy terjimeçisi ýolbaşçynyň kä gaharly, kä kineli sözlerini arapçadan iňlis diline 75 minuta golaý terjime etdi, ýöne ondan artyk tap getirip bilmän, ysgyndan düşdi. Onsoň bu işi başga biri dowam etdirmeli boldy.
Müsürde doglan Hossam Fahr Birleşen Milletler Guramasynyň terjime gullugynyň başlygy. Ol: “Kaddafiniň terjimeçisi bir dilmaçdan garaşylýanyndan has ýokary iş bitirdi” diýýär.
“Bu bir adatdan daşary ýagdaý. Sebäbi agza döwletleriň ählisi öz dilmaçlaryny getirmäge hukukly. Olar öz işlerini edip otyrkalar, 75 minutdan soň, olaryň biri ysgyndan düşdi. Ol bir öwgä mynasyp adam. Şol ýagdaýda gaty gowy iş bitirdi” diýip, Fahr aýdýar.
Terjimeçilik işine adaty adamlar kän bir ähmiýet berip ýörenok welin, ýöne bu aýratyn-da Birleşen Milletler Guramasynda diýseň çylşyrymly, agyr iş bolup durýar.
Ýylda bir gezek geçýän Baş Assamleýa agza döwletleriň ählisi ýygnanýar. Onsuzam Guramanyň Geňeşleriniň, Komissiýalarynyň, neşirleriniň gündelik işleriniň özi 460-a golaý dilçiniň bu işler bilen dowamly meşgul bolmagy üçin ýeterlik.
“Öz işleriniň ussady”
Kaliforniýada ýerleşýän halkara barlaglary baradaky Montereý Institutynyň konferensiýa dilmaçlygy boýunça programmasynyň başlygy Barry Olseniň aýtmagyna görä, Birleşen Milletler Guramasynyň dil spesialistleri öz işleriniň ussady: “Birleşen Milletler Guramasyna işleýän terjimeçiler ýa dilmaçlar öz işlerinde ýokary derejä ýeten adamlar. Bu abraýly gurama. Dil işi hem ýokary düzgünde geçýär”.
Birleşen Milletler Guramasynda resmi iş dili iňlisçe we fransuzça. Ýöne onuň resmi dokumentleri, neşirleri bu iki dilden daşgary arap, hytaý, ors we ispan dillerine hem terjime edilýär.
Guramanyň dilmaçlary köplenç soň öwrenen dillerinden öz ene dillerine terjime edýärler. Ýöne arapça we hytaýçada bolşy ýaly, ökde terjimeçiler tapylmaýan dillerde olar hem soň öwrenen dillerine hem-de ene dillerine terjime edýärler.
Käte ýalňyşlyk hem bolman duranok.
“Biz dil işgärlerimizden gaty köp umumy bilime, ýokary derejedäki okuw we intellektual bilesigelijilige garaşýarys. Olar dowamly täze zatlar öwrenmeli. Bizi çynlakaý halkara krizisiniň bir gyrasyna getiren elhenç ýalňyşlyklaryň bolmanlygynyň sebäbi şu bolsa gerek” diýip, Birleşen Milletler Guramasynyň iňlisçe terjime gullugynyň öňki başlygy Stephen Sekel belleýär.


text:
Ukrainanyň parlementiniň spikeri ýurduň premýer-ministri Ýulia Timoşenkonyň koalision hökümetiniň parlamentde henizem köplügi emele getirýänligi subut edilmänsoň sişenbe güni darganlygyny yglan etdi.
Emma Timoşenko öz wezipesini dowam etdirer.
Ýurtda täze koalision hökümeti gurmak barada gepleşiklere başlanmazdan öň Timoşenkonyň hökümetine ynamsyzlyk sesiniň berilmegi we bu teklibiň parlamentde tassyklanmagy zerurdyr.
Bu ses berişligiň çarşenbe güni geçirilmegine garaşylýar. Parlament spikeri Wladimir Litwiniň beýanatyndan çen tutulsa, bu teklibiň parlamentde tassyklanmagy mümkin.
Timoşenko Litwini we “Biziň Ukrainamyz partiýasynyň” käbir agzalaryny koalision hökümeti bikanun esaslarda dargadanlykda aýyplady.
Koalision hökümet öňki prezident Wiktor Ýuşenkany goldaýan “Biziň Ukrainamyz” partiýasyndan we premýer-ministr Ýulia Timoşenkonyň tarapyny tutýan deputatlardan ybaratdy.


text:
Britaniýanyň daşary işler ministri Liwiýanyň daşary işler ministriniň Britaniýa gaçmagy Kaddafi režiminiň içinden dargaýandygyny görkezýär diýdi.
Williýam Haag çarşenbe güni gaçyp gelen Musa Kussa Britaniýanyň ýa halkara guramalarynyň jogapkärçilige çekilmezlik kepilligini teklip etmändigini aýtdy.
Kussanyň görnetin gaçgaklygy Kaddafiniň güýçleriniň pitneçileri gündogar kenarda eýelän ýerlerinden yzyna kowýan wagtyna gabat geldi.
Kaddafi güýçleri tank hem top oklaranyň goldawynda Ajdabiýanyň eteklerine golaýladylar. Bu şäher pitneçileriň merkezi bolan Bengaziden 160 kilometr çemesi gündogarda ýerleşýär.


text:
NATO Owganystanyň gündogaryndaky Kunar welaýatynda geçiren howa hüjüminde “Al-Kaýdanyň” ýokary derejeli lideriniň öldürilendigini habar berýär.
NATO-nyň ýolbaşçylygyndaky Howpsuzlyk boýunça kömek goşunynyň beren maglumatynda Saud Arabystanynda doglan Sakhr al-Taifi, şeýle hem Muştak we Nasim atlary bilen tanalýan, “Al-Kaýdanyň” Owganystandaky lideriniň öldürilendigi aýdylýar.
Maglumata görä, Al-Taifi daşary ýurtly söweşijilere, şeýle hem NATO we owgan güýçlerine garşy söweşlere ýolbaşçylyk edipdir.
Resmileriň aýtmaklaryna görä, ol ýygy-ýygydan Pakistan bilen Owganystanyň aralygynda syýahat edipdir, söweşijileri Owganystana getiripdir we olary ýarag bilen üpjün edipdir.


text:
Sagdynlyk. Ruhubelentlik. Dostluk.
Hokkeý boýunça halkara ýaryşyny garşylap
Ýurdumyzyň sport muşdaklary 2014-nji ýylyň esasy hokkeý ýaryşyna – Türkmenistanyň Prezidentiniň Kubogyny almak ugrundaky ikinji halkara ýaryşyna sabyrsyzlyk bilen garaşýarlar. Bu ýaryşyň gepçirilmegine sanlyja gün galdy. Russiýadan, Ukrainadan, Belarusdan, Gazagystandan we biziň ýurdumyzdan 8 topar gatnaşjak ýaryş paýtagtymyzdaky Gyşky oýunlar sport toplumynda 8-18-nji fewral aralygynda geçiriler.
Türkmenistanyň Sport baradaky döwlet komiteti hem-de Milli hokkeý merkezi tarapyndan guralan ýaryşda Kubokdan we medallardan başga-da, 35 müň amerikan dollaryna barabar bolan pul baýragy ugrunda bäsleşiler. Birinji ýeri eýelän topara 20 müň dollar, ikinji orna mynasyp bolan topara 10 müň dollar we üçünji orny eýelän topara 5 müň dollar gowşurylar.
Bäsleşige gatnaşjak 8 komanda iki topara bölündi. “A” topara Türkmenistanyň Döwlet haryt-çig mal biržasynyň “Şir” topary, Almetýewsk şäherinden (Russiýa) “Neftýanik” topary, Kiýewiň Bedenterbiýe baradaky respublikan ýokary akademiýasynyň (Ukraina) topary hem-de Ust-Kamenogorsk şäherinden (Gazagystan) “Kazahmys” topary girdiler.
“B” toparynda ýarym finala çykmak ugrunda Aşgabadyň 2 kluby – Içeri işler ministrliginiň “Galkan” topary we Türkmenistanyň Prezidentiniň Kubogy ugrundaky geçen ýylky ýaryşyň wise-çempiony, “Türkmengaz” döwlet konserniniň “Oguzhan” topary, şeýle hem Belarusyň Grodno şäheriniň adybir topary hem-de Russiýanyň Moskwa oblastynyň “Atlant” topary güýç synanyşar.
Şeýlelikde, ýakyn günlerde Gyşky oýunlar sport toplumynda çekeleşikli ýaryşlar başlanar. Bary-ýogy mundan birnäçe ýyl ozal türkmenistanlylar bu ýaryşlar barada diňe arzuw edýärdiler. Ýöne häzirki wagtda, Berkarar döwletimiziň bagtyýarlyk döwründe milli Liderimiz Gurbanguly Berdimuhamedowyň taýsyz tagallalary netijesinde milli sport hereketi görlüp – eşidilmedik derejede giň gerime eýe boldy.
Häzir Türkmenistanyň her bir ýaşaýjysynyň iň döwrebap sport toplumlarynda bedenterbie we sport bilen meşgullanmaga mümkinçiligi bar. Awtomobil sporty, welosiped sporty, küreklemek we sportuň beýleki görnüşleri gaýtadan dikeldildi.
Galyberse-de, indi türkmen ýaşlary sportuň gyşky görnüşleri bilen hem meşgullanyp we hatda halkara derejesindäki ýaryşlarda öňdebaryjy hokkeý toparlary bilen bäsleşip bilýärler. Türkmenistanyň Prezidentiniň Kubogyny almak ugrundaky ilkinji ýaryş hem munuň aýdyň subutnamasydyr. Şol ýaryşda “Oguzhan” topary bäsleşigiň finalyna çykmagy başardy we kümüş medallara mynasyp boldy.
Biziň ýurdumyzda hokkeý toparlarynyň sany barha artýar, milli derejede dürli ýaryşlar guralýar. Ýakynda 2013-2014-nji ýyllaryň möwsüminde Türkmenistanyň birinji çempionaty tamamlandy. Onda “Galkan” ynamly ýeňiş gazandy. Şu ýylyň baharynda bolsa Aşgabatda hokkeý boýunça Türkmenistanyň Kubogy ugrundaky birinji bäsleşik geçiriler.
Ýurdumyzda sportuň bu görnüşi okgunly ösýär we eýýäm döwrebap sport binýadyna eýedir. Aşgabatda halkara ýaryşlarynyň geçirilmegi hem munuň aýdyň subutnamasydyr. Şol bäsleşiklere hokkeýiň ösen ýurtlaryndan toparlar gatnaşýarlar. Ýene-de birnäçe günden badalga alýan Türkmenistanyň Prezidentiniň Kubogy ugrundaky halkara ýaryş hem şol bäsleşikleriň hataryndadyr.
Habarlar #Aşgabat
- Soňky habarlar
Bitaraplyk baýramynyň hormatyna ýaryşlar04 Dekabr, 2015 (21:10)
- Soňky habarlar
Taý boksunyň ussatlary ýaryşa çagyrylýar30 Noýabr, 2015 (21:12)
- Soňky habarlar
Futbol boýunça 2018-nji ýylyň dünýä çempionatynyň saýlama oýunlarynda Türkmenpistanyň ýygyndy toparynyň üstünligi17 Noýabr, 2015 (21:16)
- Soňky habarlar
Türkmen türgenleri üçin halkara sertifikatlary10 Noýabr, 2015 (21:18)
- Soňky habarlar
Aşgabatly hapkido ussatlarynyň ýeňşi01 Noýabr, 2015 (19:55)
- Resmi habarlar
Aziada—2017-ä bagyşlanan Halkara maslahaty02 Aprel, 2015 (22:23)
- Soňky habarlar
Halkymyzyň sagdynlygynyň hatyrasyna01 Aprel, 2015 (22:27)
- Soňky habarlar
Gözelligiň we çeýeligiň baýramçylygy29 Mart, 2015 (22:37)
- Soňky habarlar
«Ahal» ýeňşe golaýlady11 Mart, 2015 (22:45)
- Soňky habarlar
“Ahal” – AFK-nyň Kubogynyň eýesi bilen bir toparda19 Fewral, 2015 (22:54)
- Soňky habarlar
“Ahal” topary AFK-nyň kubogy ugrundaky ýaryşlaryň toparlaýyn tapgyryna çykdy18 Fewral, 2015 (22:55)
- Soňky habarlar
“Altyn Asyr” topary AFK-nyň kubogy ugrundaky ýaryşlardan çykýar10 Fewral, 2015 (23:05)
- Soňky habarlar
“Ahal” AFK-nyň Kubogynda ýeňiş bilen başlady09 Fewral, 2015 (23:07)
- Soňky habarlar
Sport syny08 Fewral, 2015 (23:11)
- Soňky habarlar
Türkmenistanyň hokkeý boýunça çempionaty badalga aldy20 Ýanwar, 2015 (23:21)
- Soňky habarlar
Türkmenistanyň Kubogy paýtagtly kikboksçylarda28 Dekabr, 2014 (18:28)
- Soňky habarlar
Söweş sungatynyň ussatlarynyň bäsleşigi26 Dekabr, 2014 (18:29)
- Soňky habarlar
Täze ýylyň öňýanyndaky ýeňişler we ýokary netijeler21 Dekabr, 2014 (18:30)
- Soňky habarlar
Ýurdumyzda täze binalaryň açylyş dabaralary08 Dekabr, 2014 (18:31)
- Soňky habarlar
Aşgabadyň topary kabaddi boýunça Türkmenistanyň Kubogynyň eýesi boldy07 Dekabr, 2014 (18:33)


text:
Prezident Ugo Çaweziň ýagdaýy Kubada bedeninden rak ösüntgilerini aýyrmak boýunça geçiren operasiýasyndan soň, “sähelçe” gowulaşypdyr. Bu barada Wenesuellanyň resmileri habar berýär.
Çawez häzir Kubada keselhanada ýerleşýär. Onuň 11-nji dekabrdaky geçiren operasiýasyndan soň, ony köpçülikleýin ýagdaýda hiç kim görmedi.
Resmiler, 58 ýaşly Çaweziň geçiren operasiýasyndan soň, dem alyş ýollaryna düşen infeksiýa sebäpli, goşmaça bejergi alýandygyny aýdypdylar.
Bu onuň soňky bir ýarym ýylyň dowamynda bedeninden rak ösüntgilerini aýyrmak boýunça geçiren dördünji operasiýasy boldy.


text:
Siriýanyň prezidenti Başar al-Assad Türkiýäniň telewideniýesine beren interwýusynda Siriýanyň hökümetiniň synmagynyň Ýakyn Gündogar regionynda “domino effektini” oýnajakdygyny belledi.
Ol Siriýanyň käbir goňşy ýurtlaryny Siriýadaky söweşijileri ýarag bilen üpjün etmekde aýyplap, munuň üçin bu ýurtlaryň özleriniň geljekde ejir çekjekdiklerini aýtdy.
Şeýle-de, Başar al-Assad Türkiýäniň premýer-ministri Rejep Taýýyp Erdogany Ysraýyl bilen gatnaşyklary gowulandyrmakda we Ysraýyl bilen bileleşip, Siriýa garşy “hüjüm gurnamakda-da” aýyplady.
Bu wakalaryň fonunda şenbe güni Italiýanyň Daşary işler ministrligi Siriýanyň demirgazygynda dört sany italiýan žurnalistiniň näbelli ýaragly adamlar tarapyndan zamun alnandygyny habar berdi.


text:
Owgan resmileri janyndan geçen bombaçynyň ýerli syýasatçynyň öýüne eden hüjümi netijesinde azyndan 13 adamyň ölendigini, 14 adamy bolsa ýaraly bolandygyny aýdýarlar.
Bu waka gündogardaky Jalalabat şäherinde, Nangarhar welaýatynyň paýtagtynda bolupdyr.
Hökümet sözçüsi bombaçynyň 17-nji ýanwar güni irden Obaýdullah Şinwarnyň öýünde, onuň doganynyň «Talyban» ýesirliginden boşadylmagyny gutlamak üçin köp adam gelen mahaly özüni partladandygyny aýtdy.
Partlamada syýasatçynyň ýesirlikden boşan dogany we Şinwarynyň kakasy ýaralandy diýip, Nangarharyň welaýat hökümetiniň sözçüsi Ataullah Hogýani aýtdy.
Şinwarynyň özüne zat bolmandyr, emma sözçi ölenleriň köpelmeginiň ahmaldygyny, sebäbi ol ýerde adamyň köp bolandygyny aýdýar.
"Talyban" özüniň bu hüjüme dahylsyzdygyny aýtdy.


text:
Gyrgyzystanyň häkimiýetleri Yrakdaky we siriýadaky “Yslam döwleti” atly ekstremist topar üçin gyrgyzystanlylary hakyna tutmakda güman edilýän bir orsýet raýatynyň tussag edilendigini aýdýarlar.
Bişkek şäher polisiýa departamentiniň metbugat wekili Oljobaý Kazabaýewiň 26-njy awgustda Azatlyk Radiosyna beren maglumatyna görä, gürrüňi edilýän şübheli gyrgyz paýtagtyndaky öýde granat, ýarag serişdeleri we “Yslam döwleti” atly topary propaganda edýän materiallar tapylandan soň tussag edilipdir.
Şübheliniň şahsyýeti köpçülige mälim edilmedi. Ýöne Kazabaýew onuň 1973-nji ýylda Orsýetiň Demirgazyk Kawkaz regionynda dogulandygyny aýtdy.
Şu aýyň başynda Gyrgyzystanyň Döwlet Milli Howpsuzlyk Komiteti soňky ýyllarda 600 çemesi gyrgyz raýatynyň Siriýadaky we Yrakdaky ekstremist toparlara goşulandygyny, olaryň 100-den gowragynyň zenandygyny mälim etdi.


text:
1.Birnäçe sahypalardan ybarat bolan TIFF giňeltmeli bir faýlyň içindäki aýry-aýry sahypalary çap etmegiň usuly
TIFF – “Tagged Image File Format” sözüniň gysgaldylan görnüşi bolup, suratlar bilen işleşýän faýl giňeltmesiniň bir görnüşidir. Iş ýerlerde käte birnäçe sahypalardan ybarat bolan TIFF giňeltmeli resminamalara gabat gelýäris. Aýdalyň, TIFF giňeltmeli bir faýlyň içindäki resminama 45 sahypadan ybarat we şol resminamanyň 40-njy sahypasyny çap etmeli.
Ilki bilen, Windows operasion ulgamynyň “Средство просмотра фотографий Windows” programmasy bilen açyp göreliň. Programma TIFF faýly açýar, onuň içindäki ähli sahypalary hem görkezýär, emma çap edenimizde, saýlap, belli sahypalary çap edip bolanok. “Çap etmek” düwmesine basanymyzda, ähli sahypalar çap edilýär.
Ýene-de, surat görülýän meşhur programmalardan biri bolan “Picasa Photo Viewer” programmasy arkaly faýlymyzy açalyň. “Picasa Photo Viewer” ýaňky faýly bir sany surat hökmünde açýar, ýagny diňe ilkinji sahypasyny açýar.
Bulardan başga-da, faýly “Adobe Photoshop” programmasynyň kömegi bilen açyp barlap göreliň. Ýene-de meňzeş ýagdaý.
Bu ýagdaýda size maslahat, ulanmasy ýeňil we düşnükli bolan programmalaryň biri “IrfanView”. Programmanyň tutýan ýeri: 1,8 mb. Gurluşy adaty. Ýokarda agzap geçen TIFF faýlymyzy şu programma arkaly açsak, 40-njy sahypa geçip, ony çap edip bileris, ýagny islendik sahypany aýratyn görnüşde çap etmek mümkinçiligi döreýär.
“IrfanView” programmasyny şu internet salgysyndan almak bolar: http://www.irfanview.com
2. Maglumat daşaýjylarda (fleşka, hard disk) gizlin bolan faýllary açmagyň bir usuly
Kämahal maglumat daşaýjylary bilmezlikden içinde wirus bolan kompýuterlere salýarys. Soňky wagtlar iň ýaýran wiruslardan biri hem, maglumat daşaýjylaryndaky faýllary gizlin edýän wirusdyr. Köpimiz bu ýagdaýda ähli faýllar pozulandyr diýip howsala düşýäris, aljyraýarys. Alada etmäň! Siziň dadyňyza “Total Commander” programmasy ýetişer. Gizlin bolan faýllary açmak üçin şu amallary ýerine ýetirmeli:
1.Ilki bilen “Total Commander” programmasyny açyň. Penjire iki bölekden durýar: sag we çep. Penjiräniň islendik böleginde hem işlemek bolar.
2. Maglumat daşaýjynyň harpyny saýlaň. Meselem: “f”.
3. Ýokarda sag gapdalda ýerleşen “Скрытые элементы” ýa-da menýudan “Вид”, “Расширенные настройки”, “Показывать скрытые/системные файлы” düwmesine basyň. Düwme basylanda gizlin faýllar peýda bolýar. Indi şol faýllary maglumat daşaýjyda görner ýaly etmeli.
4. “Ctrl+A” düwmesine basyp, ähli faýllary saýlaň.
5. Soňra, “Файлы” menýusyna giriň, “Изменить атрибуты” düwmesine basyp, “Скрытый” diýen gutujykdan belligi aýyryň, ýagny şol gutujyk boş durmaly. “OK” düwmesine basyň.
6. Maglumat daşaýjynyň içine girip görüň. Öň gizlin bolan faýllaryňyz peýda boldy. Indi bolsa, gerekmejek faýllary maglumat daşaýjydan öçüriň. Şeýlelikde, gizlin faýllar “Total Commander” programmasynyň kömegi bilen dikeldildi.
“Total Commander” programmasyny şu internet salgysyndan almak bolar: http://www.ghisler.com
3. “Speccy” programmasynyň ähmiýeti
Kompýuter satyn alynanda ýa-da satylanda onuň häsiýetnamalary bilen tanyşylýar. Kä halatlarda onuň jikme-jik häsiýetnamalary zerur bolup durýar. Şuňa meňzeş ýagdaýlarda, “Speccy” programmasyny ulanmak bolar. Programma diýseň ýönekeý, tutýan ýeri 10,1 mb, ulanylyşy hem ýeňil. Ony gurnanyňyzdan soň, üstüne basaýmak ýeterli. Ol operasion ulgamy, RAM, CPU, enelik platasy, grafika, maglumat saklaýjy diskler, optiki diskler, audio, tor ýaly häsiýetnamalary, olaryň atlaryny, modellerini, hat-da gyzgynlyk derejelerini hem jikme-jik görkezýär.
“Speccy” programmasyny şu internet salgysyndan almak bolar: http://www.piriform.com/speccy


text:
Penşenbe güni Türkmenistanyň prezidenti Gurbanguly Berdimuhamedowyň Nýu-Ýorka resmi saparynyň başlanýandygy habar berildi.
Prezident Berdimuhamedowyň BMG-niň Baş Assambleýasyndaky çykyşy şu hepdäniň anna güni agşam sagat 19.00-a planlaşdyrylan.
Berdimuhamedowyň çykyşynyň esasan energiýa howpsuzlygyna, regional howpsuzlyga, ekologiýa bagyşlanmagyna garaşylýar.
TDH-niň munuň bilen bagly ýaýradan maglumatynda adam hukuklary, graždan jemgyýeti, syýasy azatlyklar barada hiç zat agzalmady.
Halkara guramalary Türkmenistany adam hukuklaryny, graždan azatlyklaryny gödek bozýan iň repressiw ýurtlaryň arasynda görkezýärler.


text:
Nýu-Ýork Taýms gazeti Birleşen Ştatlaryň dissidentleri hökümet senzurasyndan gutulmak üçin täze tehnologiýa bilen üpjün etmegiň öňüni çekýändigini ýazdy.
Şeýle proýektleriň biri “Çemodandaky internet” diýlip atlandyrylýar. Ol “çemodanlary” ondan-oňa äkitmek aňsat we bu proýekt simsiz internet bilen üpjün etmegi maksat edinýär.
Mundanam başga, Döwlet departamenti Eýran, Siriýa, Liwiýa ýaly ýurtlarda ulanmak üçin täze, görünmeýän we simsiz internet sistemalaryny maliýeleşdirýändigini aýdýar.
Daşary ýurtlaryň içinde işledilýän garaşsyz mobil telefon sistemalaryny döretmek hem şu tagallalaryň bir bölegi bolup durýar.


text:
Russiýanyň Hakasiýa regionyndaky saglyk resmileri onlarça şäherçede we obada 1 200-den gowrak jaýyň ýanmagyna sebäp bolan ýangynda 15 adamyň ölendigini habar berýärler.
Russiýanyň saglyk ministriniň Sibir regionyndaky orunbasary Mihail Malgin özüniň 13-nji aprelde beren maglumatynda, 78 adamyň keselhanada saklanýandygyny, olaryň sekiz sanysynyň saglyk ýagdaýynyň agyrdygyny aýtdy.
Adatdan daşary ýagdaýlar boýunça ministrligiň websaýtynda berlen maglumata görä, Hakasiýanyň ähli sebitlerindäki ýangyn 14-nji aprelde ir bilen söndürilipdir.
Russiýanyň döwlet eýeçiligindäki “TASS” habar gullugynyň ýurduň adatdan daşary ýagdaýlar boýunça ýokary derejeli resmisi Boris Borzowa salgylanyp berýän maglumatyna görä, gürrüňi gidýän sebitdäki 38 etrapda we obada 1 205 çemesi ýaşaýyş jaý ýanypdyr.


text:
Ysraýylda Holokostyň pidalarynyň hatyrasy tutulýar. Ikinji jahan urşy wagty 6 million ýewreý öldürildi. Tutuş ýurt boýunça iki minutlyk dymmak yglan edilip, sirena signaly berildi.
Hatyra güni hepdäniň ýekşenbe güni agşam Iýerusalimdäki Holokost memorial merkezinde başlandy. Oňa Ysraýyl ýolbaşçylary, Holokosty başdan geçiren adamlar hem olaryň garyndaşlary gatnaşdy.
Şu gün Polşadaky nasistleriň Oswensim ölüm merkezinde diri galanlaryň ýyllyk ýörişi bolar. Oňa däp boýunça müňlerçe ýewreý gatnaşýar.


text:
Adam hukuklaryna gözegçilik edýän “Amnesty International” guramasynyň täze ýaýradan raportynda Siriýada iş alyp barýan “Al-Kaýda” hereketi bilen ilteşikli söweşiji toparyň ýurduň gizlin türmelerinde adam gynamalaryny, gamçylamalaryny we toparlaýyn adam öldürmelerini amala aşyrýandygy aýdylýar.
On sekiz sahypalyk raportda “Amnesty International” guramasy Siriýada ýedi türmäniň adyny agzap geçýär. Bu türmeler ýurduň Aleppo we Al-Rakka welaýatlarynda ýerleşip, olar ISIS, ýagny “Lewanta” we “Yrak yslam döwleti” atly söweşiji topar tarapyndan dolandyrylýar, diýlip guramanyň raportynda bellenilýär.
“Amnesty International” guramasynyň Ýakyn Gündogar we Demirgazyk Afrika boýunça müdiri Filip Lýüter “gürrüňi gidýän topar tarapyndan alnyp gaçylanlaryň arasynda sekiz ýaşyndaky çagalaryň hem bardygyny aýdýar.
Gürrüňi edilýän gurama ISIS, ýagny Lewanta we Yrak yslam döwleti atly söweşiji toparyna we uruş jenaýatlaryny amala aşyrmaga dahylly ýaragly toparlara ugradylýan ýaraglary we beýleki kömekleri böwetlemek üçin halkara jemgyýetine takyk ädimler ätmäge çagyryş etdi.